Märts 2007

Märts 2007, kroonika

1. märts

Prantsusmaa pealinnas Pariisis kuulutati välja kaheaastane rahvusvaheline teadusprogramm põhja- ja lõunapooluse uurimiseks. Programmi "Rahvusvaheline polaaraasta" (International Polar Year, IPY) eelarve on poolteist miljardit USA dollarit ja selles osaleb tuhandeid teadlasi üle maailma.
Saksamaa lõunaosas Laupheimis peatasid töö lennukitootja Airbus tehase tuhat töölist, protesteerides nii firma kava vastu koondada 2010. aastaks 10 000 töökohta.
Šveitsi armee koosseisu kuuluv 171-meheline kompanii tungis öiste õppuste käigus eksimuse tõttu kahe kilomeetri sügavusele Liechtensteini territooriumile.
2007. aasta Kopenhaageni noorterahutused: Taani pealinna Kopenhaageni Nørrebro linnaosas korraldas politsei operatsiooni noortekeskuse hoone vabastamiseks, mida kasutasid ebaseaduslikult vasakpoolsed noorteorganisatsioonid. Operatsiooni tulemusel puhkesid ulatuslikud kokkupõrked politseinike ja noorte vahel, vahistati 190 meeleavaldajat. Üks politseinik ja kaks meeleavaldajat said ka vigastada.
Venemaa president Vladimir Putin nimetas Tšetšeeni Vabariigi presidendiks Ramzan Kadõrovi. Seni oli Kadõrov Tšetšeenia peaminister ja presidendi kohusetäitja.
Ameerika Ühendriikides said tornaadode tõttu ulatuslikke kahjustusi Alabama, Georgia ja Missouri osariik. Alabama osariigis Enterprise'i linnas varises kokku koolimaja, tappes viis inimest. Georgia lõunaosas Americuses sai kannatada kohalik haigla, kus hukkus kaks inimest. Kokku hukkus kolmes osariigis tornaadode tegevuse tagajärjel seitseteist inimest.
Haiti rannikul süttis põlema ja vajus põhja kaubalaev 54 inimesega pardal. Leitud on kaheksa hukkunut, kaks inimest on päästetud.
Mehhikos avalikustas popansambli RBD laulja Christian Chávez esimese mehhiko tippartistina oma homoseksuaalsuse, tekitades Mehhiko meedias ulatusliku diskussiooni seksuaalse sättumuse ja sallivuse teemadel.
Uruguays astus tagasi siseminister José Díaz. Tema järglaseks nimetati Daisy Tourné.
Ida-Timoril piirasid Austraalia väed sisse kohalike mässuliste juhi major Alfredo Reinado ja tema toetajate varjupaiga Same linna. Austraalia välisminister Alexander Downer kutsus Reinadot üles vastupanuta alistuma, kuid viimane keeldus.
Indias Chhattisgarhi osariigis sõitis maamiini otsa inimesi vedanud veoauto. Plahvatuses hukkus kaheksa inimest, kellest kuus olid politseinikud. Maamiini paigaldamises kahtlustatakse maoistlikke mässulisi.
Iraagi pealinna Bagdadi lähistel rööviti peatselt pärast oma baasist lahkumist kaheksateist siseministeeriumi politseiametnikku. 2. märtsil leiti neist neliteist tapetuna Diyālá kubernerkonnas.
Etioopia kirdeosas Afari osariigis rööviti neli Suurbritannia ja üks Prantsusmaa kodanik. Koos turistidega rööviti ka nende kaheksa etiooplastest saatjat.
Guineas vannutati ametisse peaminister Lansana Kouyaté.
Somaalia kodusõda: Somaalia ajutise valitsuse residentsi Baydhabosse saabusid Aafrika Liidu esimesed kolmkümmend rahuvalvesõdurit Ugandast.
Eestis teatas kasiinoettevõte Olympic Entertainment Group lepingu sõlmimisest sajaprotsendilise osaluse omandamiseks seni firmale KC Grupp kuulunud kasiinoketis Kristiine Kasiino. Tehingu väärtus on 250,2 miljonit Eesti krooni.

2. märts

Itaalia peaminister Romano Prodi võitis usaldushääletuse Esindajatekojas, kus tema valitsuse ametis jätkamist toetas 342 ja vastu oli 253 liiget.
2007. aasta Kopenhaageni noorterahutused: Taani pealinnas Kopenhaagenis jätkusid 1. märtsil alanud vasakpoolsete noorte meeleavaldused Nørrebro linnaosas asuva noortemaja hõivamise ja lammutamise vastu. Kaheksateist meeleavaldajat vallutasid Sotsiaaldemokraatliku Partei peakorteri ja keeldusid sealt lahkumast. Peaminister Anders Fogh Rasmussen mõistis politsei tegevuse noortekeskuse hõivamisel ja rahutuste ohjeldamisel hukka.
Venemaa koosseisu kuuluva Tšetšeeni Vabariigi parlament kinnitas Ramzan Kadõrovi riigi presidendiks.
Ameerika Ühendriikides astus tagasi armeesekretär Francis Harvey. Tema ametist lahkumise põhjuseks said meedias ilmunud süüdistused Afganistani ja Iraagi missioonidelt tagasi pöördunud haavatud sõdurite halvast kohtlemisest Washingtoni Walter Reedi haiglas. Armeesekretäri kohusetäitjaks nimetati Peter Geren.
Ameerika Ühendriikides Georgia osariigis sõitis kiirteelt välja Ohiost Floridasse teel olnud ja Blufftoni Ülikooli korvpallimeeskonda transportinud buss. Õnnetuses hukkus kuus inimest.
Bahama pealinnas Nassaus toimusid 8. veebruaril surnud tippmodelli ja näitleja Anna Nicole Smithi matused.
Colombias andsid prokurörid välja korralduse riigi endise välisministri María Consuelo Araújo isa, endise poliitiku Álvaro Araújo Noguera vahistamiseks, keda kahtlustatakse poliitilise konkurendi röövimise korraldamises.
Hiinas teatas riiklik uudisteagentuur Xinhua üheksa Shanghai ametniku ja ärijuhi väljaheitmisest Hiina Kommunistlikust Parteist. Kõik üheksa olid seotud raha kõrvaldamisega riiklikest pensionifondidest.
Põhja-Korea ja Lõuna-Korea esindajad jõudsid omavahelistel läbirääkimistel kokkuleppele kahel pool demarkatsioonijoont elavate perekonnaliikmete kohtumiste taasalustamises. Esimesed kohtumised peaksid toimuma mais 2007.
Maroko kuningas Mohammed VI andis tütre sünni puhul amnestia 9000 vangile. 24 000 vangi karistusi lühendati. Kokku oli amnestia andmise ajal Maroko ülerahvastatud vanglates umbes 55 000 vangi.
Somaalia kodusõda: Somaalia pealinna Muqdishot tulistati granaadiheitjatest. Kuues plahvatuses sai raskelt vigastada kuus tsiviilisikut, sealhulgas kaks last.
Eestis Läänemaal Ridala vallas Kiltsi külas avati 7,2 miljonit Eesti krooni maksma läinud jäätmekäitlusjaam.

3. märts

Paavst Benedictus XVI nimetas Varssavi peapiiskopiks 57-aastase Kazimierz Nyczi. Tema eelkäija Stanisław Wiełgus astus tagasi veel enne ametisse pühitsemist 7. jaanuaril, sest selgusid tema sidemed Poola kommunistliku julgeolekuteenistusega.
Serbia koosseisu kuuluva Kosovo pealinnas Prištinas avaldas meelt umbes 4000 albaanlast, kes nõudsid Kosovo iseseisvuse kohest väljakuulutamist.
2007. aasta Kopenhaageni noorterahutused: Taani pealinnas Kopenhaagenis jätkusid öösel ja varahommikul 1. märtsil alanud vasakpoolsete noorte meeleavaldused Nørrebro linnaosas asuva noortemaja hõivamise ja lammutamise vastu. Meeleavaldajad barrikadeerisid tänavaid ja loopisid politseinikke süütepudelitega, politsei vastas neile pisargaasi kasutamisega. Vahistati sadakond meeleavaldustel osalenud isikut.
Venemaal Peterburis Nevski prospektil toimus opositsiooniliste jõudude meeleavaldus, kus osales umbes 3000–4000 inimest. Muuhulgas nõuti president Vladimir Putini ja Peterburi kuberneri Valentina Matvijenko tagasiastumist. Miilits vahistas mitusada inimest, teiste seas ka natsionaalbolševike liidri Eduard Limonovi ja liikumise Ühendatud Kodanikerinne juhi Garri Kasparovi.
Venemaa pealinnas Moskvas Kamennaja Sloboda põiktänaval varises õhtul kokku renoveeritav viiekorruseline tellistest maja. Õnnetuses hukkus üks inimene, päästeti kolm varemete alla lõksu jäänud ehitustöölist.
Venemaa koosseisu kuuluva Tšetšeeni Vabariigi president Ramzan Kadõrov teatas, et Groznõis on leitud Gruusia endise presidendi Zviad Gamsahhurdia haud koos tema säilmetega.
Venemaa koosseisu kuuluvas Tšetšeeni Vabariigis arvati Venemaa võimupartei Ühtne Venemaa kohaliku organisatsiooni poliitilisest nõukogust välja Tšetšeenia endine president Alu Alhanov. Tema asemel nimetati nõukogu liikmeks Tšetšeenia asepeaminister Hussein Džabrailov.
Ameerika Ühendriikide president George W. Bush väljendas raadioesinemises muret sõjaveteranide kohtlemise pärast Washingtoni Walter Reedi haiglas ja lubas moodustada parteidevahelise komisjoni toimunu uurimiseks.
Hiina pealinnas Pekingis suleti seoses remondiga kuueks kuuks Hiina Kommunistliku Partei kauaaegse juhi Mao Zedongi mausoleum.
Indoneesiale kuuluvat Florese saart tabasid paduvihmade tagajärjel ulatuslikud maalihked ja mudavoolud. Vähemalt 20 inimest hukkus, kümned majad hävinesid ja maismaaühendus Rutengi linnaga katkes.
Pakistani armee teatas 200-kilomeetrilise laskeulatusega ballistilise lühimaaraketi Haft-II Abdali edukast katsetamisest. 
Saudi Araabia pealinnas Ar-Riyāḑis kohtusid Saudi Araabia kuningas ‘Abdullāh ja Iraani president Maḩmūd Aḩmadīnezhād. Kohtumisel arutati võimalikke lahendusi probleemidele Iraagis, Liibanonis ja Palestiinas ning lubati koos võidelda usulise vägivalla vastu.
Burkina Faso pealinnas Ouagadougous lõppes Ouagadougou Pan-Aafrika Filmi- ja Televisioonifestival (FESPACO). Parimaks filmiks tunnistati Nigeeria lavastaja Newton Aduaka teos "Ezra".
Eestis avastati Narva jõel hommikul kella 7.30 ajal kütusereostus, mis pärastlõunaks jõudis ka Soome lahte. Keskkonnainspektsiooni hinnangul oli tegu Venemaalt Jaanilinna hüdroelektrijaamast pärineva reostusega, mis olulisi keskkonnakahjustusi ei tekitanud.
Eestile kuuluval Ruhnu saarel kukkus metsa Pärnust Ruhnule teel olnud liinilennuk. Õnnetus juhtus kakssada meetrit maandumisrajast eemal, keegi kannatada ei saanud. Tõenäoliselt põhjustas valemaandumise udune ilm.

4. märts

Abhaasias toimusid parlamendivalimised.
2007. aasta Kopenhaageni noorterahutused: Taani pealinnas Kopenhaagenis jätkusid kolmandat ööd vasakpoolsete noorte rahutused, millega protesteeriti Nørrebro linnaosas asuva noortekeskuse hõivamise ja kavandatava lammutamise vastu. Christiania linnaosas rajasid meeleavaldajad barrikaade ja süütasid need hiljem põlema. Politsei vahistas umbes 60 noort.
Afganistanis Jalālābādi linna lähistel Pakistani suunduval maanteel ründas enesetaputerrorist lõhkeainega täidetud minibussiga Ameerika Ühendriikide sõjaväekonvoid. Rünnakus sai üks sõdur vigastada. Rünnaku järel puhkenud tulevahetuses sõdurite ja mässuliste vahel hukkus eri andmetel 10–16 tsiviilisikut.
Hiina Üleriigilise Rahvaesindajate Kongressi pressiesindaja Jiang Enzhu tutvustas Hiina 2008. aasta riigieelarvet, teatades sõjaliste kulutuste suurendamisest 17,8 protsendi võrra.
Ida-Timoris vallutasid Austraalia väed major Alfredo Reinado juhitavate mässuliste valduses olnud Same linna. Lahingus hukkus neli mässulist, major ise pääses põgenema.
Indias Jharkhandi osariigis lasid maoistlikud mässulised õhtuse jalgpallimatši ajal maha India parlamendi liikme Sunil Mahato.
Iraagi pealinna Bagdadi kesklinnas plahvatas mürsk. Plahvatuses hukkus kolm Ameerika Ühendriikide sõdurit.
Iraagi lääneosas Ar-Ramādī linnas õhkis enesetaputerrorist politsei kontrollpunkti lähistel lõhkeainega täidetud auto. Hukkus kaksteist ja sai vigastada 22 inimest.
Kuveidis astus tagasi peaminister Nāşir Muḩammad al-Aḩmad aş-Şabāḩi valitsus. Emiir tegi talle kohe ettepaneku moodustada uus valitsus.
Burkina Faso pealinnas Ouagadougous kirjutasid Elevandiluuranniku president Laurent Gbagbo ja Elevandiluuranniku mässuliste liider Guillaume Soro alla rahulepingule, mis näeb ette viie nädala kestel ühisvalitsuse ning ühise väejuhatuse moodustamise.
Tšaadis tehti teatavaks peaminister Delwa Kassiré Koumakoye uue valitsuse koosseis.
Eestis toimusid Riigikogu valimised. Valimised võitis 27,8 protsendi häältega Eesti Reformierakond, saavutades 31 kohta Riigikogus. Teiseks jäi 26,1 protsendi häälte ja 29 mandaadiga Eesti Keskerakond. Kokku osales valimistel 61 protsenti hääleõiguslikust elanikkonnast.

5. märts

Euroopa Komisjon keelustas turvakaalutlustel Pakistani lennufirma Pakistan International Airlines lennud Euroopa Liidu riikidesse. Lennukeelu sai 35 lennukit ettevõtte 42 reisilennukist.
Põhjamaade Nõukogu kuulutas välja 2007. aasta Põhjamaade kirjandusauhinna laureaadi. Auhind määrati Rootsi kirjanikule Sara Stridsbergile romaani "Drömfakulteten" eest.
Austria keskosas Zell am See suusakuurordi lähistel põrkasid hilishommikul kokku transpordihelikopter ja väikelennuk. Õnnetuses hukkusid kõik helikopteri pardal olnud seitse inimest ja väikelennuki piloot.
Hollandis Haagis algas kohus Kosovo endise peaministri Ramush Haradinaji üle, keda süüdistatakse serblaste vastu suunatud inimsusvastastes ja sõjakuritegudes.
2007. aasta Kopenhaageni noorterahutused: Taani pealinna Kopenhaageni Nørrebro linnaosas lammutati noorterahutuste põhjuseks olnud noortekeskuse maja.
Venemaa president Vladimir Putin nimetas senise Tomski oblasti kuberneri Viktor Kressi uuesti samasse ametisse.
Ameerika Ühendriikides New Yorgis algasid kõnelused Ameerika Ühendriikide ja Põhja-Korea vahel, mis on suunatud kahe riigi vaheliste suhete normaliseerimisele.
Afganistanis Kāpīsā provintsis korraldas Ameerika Ühendriikide lennuvägi rünnaku väidetavatele mässuliste positsioonidele. Rünnakus hukkus aga kohalike võimude teadetel ka üheksa tsiviilisikut, sealhulgas viis naist ja kolm last.
Iraagis Şalāḩ ad-Dīni kubernerkonnas plahvatas lahingoperatsioonil viibinud Ameerika Ühendriikide sõdurite sõiduki juures pomm. Rünnakus hukkus kuus ja sai vigastada kolm sõjaväelast.
Iraagis Diyālá provintsis hukkus teeäärse pommi plahvatuses kolm Ameerika Ühendriikide sõdurit.
Ghanas algasid ulatuslikud pidustused, millega tähistati riigi iseseisvumise 50. aastapäeva. Pidustused kestavad terve aasta ja riik on nendeks eraldanud 20 miljonit USA dollarit.
Tallinnas alustas aktsiaselts Uus Sakala Sakala keskuse lammutamist.
Eestis teatas valimised võitnud Reformierakonna esimees Andrus Ansip, et alustab kõnelusi valitsuskoalitsiooni moodustamiseks Isamaa ja Res Publica Liidu ning Sotsiaaldemokraatliku Erakonnaga.
Eestimaa Rahvaliidu juhatuse koosolekul teatas erakonna esimees Villu Reiljan, et astub parteijuhi ametist tagasi.
Eesti Vasakpartei esimees Sirje Kingsepp teatas, et ei kandideeri uuesti erakonna juhiks, põhjuseks erakonna halb valimistulemus.
Eesti justiitsminister Rein Lang nimetas Tartu Vangla direktoriks Kalev Ilvese. Uus direktor astub ametisse 19. märtsil.

6. märts

Prantsusmaal toimus lennukifirma Airbus tööliste üldstreik, millega avaldati meelt juhtkonna kavandatavate ulatuslike koondamiste vastu. Kõige ulatuslikum meeleavaldus toimus Toulouse'is, kus tänavatel marssis umbes 15 000 inimest.
Türgis keelustas İstanbuli esimene kriminaalkohus veebiportaali YouTube kasutamise, sest portaalis oli avaldatud kaasaegse Türgi riigi asutajat Mustafa Kemal Atatürki solvav video.
Ameerika Ühendriikides tunnistas kohus asepresident Dick Cheney endise personaliülema Lewis Libby süüdi valetamises FBI-le ja vandemeeste kogule, millega ta takistas CIA agendi Valerie Plame'i identiteedi ebaseadusliku paljastamise uurimist.
Ameerika Ühendriikide Kongressi Esindajatekoda kiitis heaks NATO edasise laienemise, nõustudes Albaania, Gruusia, Horvaatia, Põhja-Makedoonia ja Ukraina liikmeks võtmisega.
Bangladeshi sadamalinna Chittagongi vaeste linnaosas puhkes ulatuslik tulekahju, mille käigus hävis sadakond tellistest ja plekist elamut. Neli tundi lõõmanud tulekahjus hukkus vähemalt kakskümmend üks inimest ja veel kümme sai vigastada.
Indoneesiale kuuluvat Sumatra saart tabas kohaliku aja järgi kell 10.49 hommikul 6,3-magnituudine maavärin, mille epitsenter asus Padangi linna lähistel. Esialgsetel andmetel hukkus vähemalt kolmkümmend inimest. Kokku varisesid sajad hooned.
Somaalia kodusõda: Somaalia pealinna Muqdisho lennuvälja tulistati granaadiheitjatest. Rünnak leidis aset ajal, mil lennuväljal toimus tervitustseremoonia 400 riiki saabunud Uganda rahuvalvesõduri auks. Rünnakus sai vigastada üks inimene.
Dārfūri konflikt: Sudaanis Dārfūri piirkonnas Gereida linnas rööviti ja lasti mässuliste poolt maha kaks Aafrika Liidu rahuvalvesõdurit, kolmas sõdur sai raskelt haavata.
Zimbabwe pealinnas Harares põrkasid hommikuse tipptunni ajal raudteeülesõidul kokku kaubarong ja reisijaid vedanud buss. Õnnetuses hukkus vähemalt 34 inimest.
Eesti riigiprokuratuur algatas kaitseministeeriumi avalduse alusel uurimise sõjaväeluure võimaliku ebaseadusliku jälitustegevuse osas. Uurimist asus teostama Kaitsepolitsei.
Eestis esitas Kaitsejõudude Peastaabi ülem Alar Laneman kaitseväe juhatajale Ants Laaneotsale taotluse ametist lahkumiseks seoses jätkuvate õpingutega Suurbritannias.
Eestis teatas peamiselt venekeelsete valijate huve esindava Konstitutsioonierakonna esimees Andrei Zarenkov, et kavatseb halva valimistulemuse tõttu ametist lahkuda.

7. märts

Hollandis toimusid kohalike omavalitsuste valimised. Kolmest parteist koosnev vasaktsentristlik valitsuskoalitsioon sai valimistel kaotuse osaliseks.
Põhja-Iirimaal toimusid parlamendivalimised. Valimised võitis 30,1 protsendi häältega Briti-meelne Demokraatlik Unionistlik Partei, saades 36 kohta 108-liikmelises parlamendis. Teiseks jäi 26,2 protsendi häälte ja 28 kohaga parlamendis Iiri-meelne Sinn Féin.
Venemaa koosseisu kuuluva Tšetšeeni Vabariigi president Ramzan Kadõrov vabastas ametist Groznõi linnapea Movsar Temirbajevi ja nimetas tema asemele senise presidendi administratsiooni ülema asetäitja Muslim Hutšijevi.
Ameerika Ühendriikides New Yorgis Bronxi linnaosas puhkes kohaliku aja järgi kell 23.00 tulekahju, milles hävis kolmekorruseline tellistest elumaja. Tulekahjus hukkus üks täiskasvanu ja kaheksa last. Tegu oli viimaste aastakümnete ühe suurema tuleõnnetusega New Yorgi linnas.
Iisraeli armee korraldas reidi Palestiina sõjaväeluure hoonesse Rām Allāh' linnas, vahistades operatsiooni käigus viiskümmend palestiinlast.
Garuda Indonesia lend 200: Indoneesias Yogyakarta lennuväljal süttis maandumisel riiklikule lennufirmale Garuda kuuluv Boeing 737-400 tüüpi reisilennuk 140 inimesega pardal. Õnnetuses hukkus 22 inimest, nende seas ka neli austraallast, kes kuulusid Austraalia välisministri Alexander Downeri saatjaskonda.
Iraagis Balad Rūzi linnas lasi enesetaputerrorist ennast kohalikus kohvikus õhku. Rünnakus hukkus vähemalt kolmkümmend šiiitidest palverändurit.
Jordaania kuningas ‘Abdullāh II esines Washingtonis Ameerika Ühendriikide Kongressi ees, kutsudes Ühendriike üles kiiresti tegutsema rahu kehtestamiseks Lähis-Idas. Esmatähtsaks pidas ta Palestiina–Iisraeli konflikti lahendamist.
Lõuna-Koreas esitas tagasiastumispalve peaminister Han Myung-sook. Peaministri kohusetäitjaks nimetati rahandusminister Kwon O-kyu.
Eestis valiti investeerimispanga SBM Pank nõukogu esimeheks Michalakis Louis.

8. märts

Euroopa Inimõiguste Kohus hakkas arutama rühma Norra kodanike kaebust Norra riigi vastu. Sada viiskümmend inimest, kelle isadeks olid Saksa sõdurid, süüdistavad Norra riiki suutmatuses kaitsta neid Teise maailmasõja järel neile osaks saanud diskrimineerimise eest.
Belgia pealinnas Brüsselis algas Euroopa Liidu ülemkogu, kus osales ka Eesti peaminister Andrus Ansip. Esimesel päeval jõuti kokkuleppele süsihappegaasi emissiooni vähendamises 20 protsendi võrra aastaks 2020 (võrreldes 1990. aasta kogustega).
Venemaa koosseisu kuuluvas Tšetšeeni Vabariigis taastati regulaarne lennuühendus Moskvaga, mis sai teoks tänu pealinna Groznõi lähistel asuva Severnõi lennujaama taasavamisele.
Venemaa koosseisu kuuluva Tšetšeeni Vabariigi president Ramzan Kadõrov nimetas peaministri kandidaadiks peaministri esimese asetäitja Odes Baisultanovi.
Venemaal Sotšis toimus Missis Maailma valimine. Esikoha sai missis Ameerika Diane Tucker, esimeseks printsessiks sai missis Guatemala Vanesa Pešte de Alvares ja teiseks printsessiks tuli Eesti esindaja Natalja Porh.
Ameerika Ühendriikide president George W. Bush saabus Brasiiliasse, alustades nädal aega kestvat visiiti Lõuna-Ameerika riikidesse. Brasiilia suurimas linna São Paulos avaldasid Bushi vastu meelt umbes 10 000 inimest, kokkupõrgetes politseiga sai vigastada 20 meeleavaldajat.
Ameerika Ühendriikide rannavalve alustas Florida osariigi rannikul kahepäevast operatsiooni, mille raames harjutatakse Kuubast lähtuva võimaliku massilise immigratsioonilainega toimetulekut. Operatsioonis osaleb kolmsada agenti 85 ametkonnast.
Ameerika Ühendriikide Kongressi Senat kinnitas Ameerika Ühendriikide suursaadikuks Eestis Stanley Davis Phillipsi.
Iisraeli inimõiguste organisatsioon B'Tselem esines süüdistustega Iisraeli kaitsejõudude vastu, mille kohaselt on Iisraeli üksused kasutanud Palestiina aladel läbi viidud operatsioonides seadusvastaselt inimkilpe.
Lõuna-Korea ja Ameerika Ühendriigid alustasid kaubandusläbirääkimisi, mille eesmärgiks oli ühtlustada tollipoliitikat, kaotada imporditollid Lõuna-Korea autodele ja sisseveopiirangud Ameerika Ühendriikide veiselihale. 
Malawis Dowa linna lähistel kukkus alla väikelennuk kaheksa Austraalia inseneriga pardal. Õnnetuses hukkus üks Perthi uraani kaevandava ettevõtte Paladin Resources töötaja.
Somaalia kodusõda: Somaalia pealinnas Muqdishos tulistati Aafrika Liidu rahuvalvesõdureid granaadiga, mis tabas konvoi asemel restorani. Rünnakus hukkus üheksa tsiviilisikut.
Eesti valitsus esitas president Toomas Hendrik Ilvesele taotluse vabastada brigaadikindral Alar Laneman Kaitsejõudude Peastaabi ülema ametist ja nimetada tema asemele kolonel Neeme Väli.

9. märts

Gruusia võimud teatasid kavast enam kui kahekordistada Iraagis teenivate vägede hulka, saates lisaks senisele 850 sõdurile missioonile veel 1150 sõdurit.
Küprose pealinnas Nikosias alustasid kreeklased öösel Küprose Vabariiki ja Põhja-Küprose Türgi Vabariiki eraldava "rohelise joone" barrikaadide lammutamist, mille tulemusel taastatakse liiklus kahe riigi vahel mööda Ledra tänavat.
Portugali parlament kiitis heaks seaduseelnõu, mis laiendab abortide sooritamise õigust kuni kümnenda rasedusnädalani. Veebruaris kukkus sama eelnõu inimeste vähese osaluse tõttu rahvahääletusel läbi.
Saksamaa parlamendi alamkoda Bundestag kiitis heaks pensioniea tõstmise 65. eluaastalt 67. eluaastale. Uus kord laieneb kõigile elanikele, kes on sündinud 1964. aastal või hiljem.
Ameerika Ühendriikide president George W. Bush jätkas visiiti Lõuna-Ameerika riikides. Brasiilias kirjutas ta alla kahepoolse lepingu alternatiivsete kütuseallikate arendamiseks ja suundus sealt edasi Uruguay pealinna Montevideosse.
Venezuela president Hugo Chávez viibis ametlikul visiidil Argentinas. Buenos Aireses peetud kõnes kritiseeris ta Ameerika Ühendriikide presidenti George W. Bushi imperialistliku välispoliitika pärast ja nimetas teda "poliitiliseks laibaks".
Hiinas Hunani provintsis puhkesid ulatuslikud meeleavaldused ühistranspordi piletihindade tõusu vastu. Meeleavaldused viisid kokkupõrgeteni umbes 20 000 põllutöölise ja 1000 politseiniku vahel. Mitmed inimesed said kergeid vigastusi, süüdati üheksa politseiautot.
Nepali parlament kiitis häältega 278:5 heaks põhiseaduse muudatuse, mille kohaselt sai Nepalist unitaarriigi asemel föderatsioon.
Somaalia kodusõda: Somaalia pealinna Muqdisho lennuväljal süttis maandumisel põlema Aafrika Liidu rahuvalvesõdureid vedanud transpordilennuk. Islamistlikud mässulised väitsid, et lennukit tulistasid nemad; Uganda armee esindaja sõnul oli tegu tehnilise rikkega.
Eesti kaubalaev Kurkse põrkas manööverdamisel Saksamaal Hamburgi sadamas kokku Bulgaaria kaubalaevaga. Mõlemad laevad said väikeseid vigastusi, inimesed õnnetuses kannatada ei saanud.
Eestis Tallinnas Viru keskuses toimunud moeetendusel "Kuldnõel" valiti Eesti 2006. aasta parimaks moekunstnikuks Katrin Kuldma kollektsiooniga "Chocolat".

10. märts

Austria pealinnas Viinis toimus Serbia riigijuhtide ja Kosovo albaanlaste esindajate lõppkohtumine Kosovo regiooni tuleviku küsimuses. Kohtumist juhatas ÜRO eriesindaja Kosovos Martti Ahtisaari. Serbia president Boris Tadić kutsus kohtumisel ÜROd üles Ahtisaari koostatud Kosovo rahuplaanist loobuma.
Itaalia pealinnas Roomas toimus meeleavaldus, mille ligi 50 000 osalejat avaldasid toetust valitsuse ettepanekule anda geipaaridele suuremad õigused.
Iraagi pealinnas Bagdadis toimus rahvusvaheline kohtumine, kus osalesid Ameerika Ühendriikide, Iraani ja Süüria esindajad. Kohtumine keskendus kolme riigi koostööle vägivalla ohjeldamiseks Iraagis.
Iraagi pealinna Bagdadi peamiselt šiiitidega asustatud Sadri linnaosas lasi enesetaputerrorist õhku lõhkeinega täidetud auto. Rünnakus hukkus kaheksateist inimest.
Malaisia endine asepeaminister Anwar Ibrahim teatas kavatsusest kandideerida juunis 2007 opositsioonilise Rahva Õigluse Partei esimehe ametikohale, kuigi talle on kehtestatud poliitilise tegevuse keeld aprillini 2008.
Taiwani peamine opositsioonipartei Kuomintang heitis oma liikmeskonnast välja kaitseminister Lee Jye, kes täitis valitsuse korralduse eemaldada sõjaväelistelt objektidelt kunagise presidendi Jiang Jieshi kujud.
Nigeeriasse jõudis nädal aega Saksamaal ravil viibinud Umaru Yar'Adua, valitseva Rahvademokraatliku Partei presidendikandidaat. Ta lubas kohe jätkata oma valimiskampaaniat.
Eesti Reformierakond esitas ametliku ettepaneku koalitsiooniläbirääkimiste alustamiseks Isamaa ja Res Publica Liidule, Sotsiaaldemokraatlikule Erakonnale ja Erakonnale Eestimaa Rohelised.
Eesti koreograaf Triin Reemann pälvis Saksamaal Ludwigshafenis toimunud teisel rahvusvahelisel koreograafiavõistlusel lavastuse "Hea kuudis" eest kolmanda preemia.

11. märts

Hispaania pealinnas Madridis avati 11 meetri kõrgune klaasmonument kolm aastat varem reisirongides toime pandud terrorirünnakutes hukkunud 191 inimese mälestuseks. Monumendi avamisel osalesid teiste seas ka kuningas Juan Carlos I ja peaminister José Luis Rodríguez Zapatero.
Prantsusmaa president Jacques Chirac teatas teleesinemises, et ei kandideeri kolmandaks ametiajaks riigi presidendiks.
Soome pealinna Helsingi Heikinlaakso linnaosas tõi vanglaametniku peretüli kaasa neli tundi kestnud politseihaarangu, mille käigus tulistas oma korterisse sulgunud mees politseinike pihta kümneid laske. Politseinikud tulevahetuses vigastada ei saanud, jalga sai haavata vanglaametnik ise, kes seejärel ka vahistati.
Šveitsis toimus rahvahääletus tervisekindlustusreformi küsimuses. Uue kava kohaselt oleks senised 87 kindlustusfirmat ühendatud ühtsesse tervisekindlustussüsteemi ja inimesed hakanud kindlustusmakseid tasuma vastavalt oma sissetulekutele. 71 protsenti hääletanutest oli siiski reformi vastu.
Venemaa neljateistkümnes regioonis, sealhulgas Peterburis, toimusid kohalike omavalitsuste valimised. Kõigis regioonides võitis valimised võimupartei Ühtne Venemaa.
Venemaa piirivalve korraldas operatsiooni kalurite päästmiseks Soome lahele triivima läinud jääpangalt. Kokku toodi merelt ära 176 inimest.
Venemaa tervisekaitse ja sotsiaalse arengu föderaalse järelevalveteenistuse juhiks nimetati Nikolai Jurgel. Tema eelkäija Ramil Habrijev vallandati 5. märtsil seoses probleemidega elanikkonna varustatuse tagamisel soodusravimitega.
Ameerika Ühendriikide president George W. Bush jätkas visiiti Lõuna-Ameerika riikides, külastades Colombiat ja kohtudes Colombia presidendi Álvaro Uribe Véleziga.
Ameerika Ühendriigid läksid üle suveajale. Esimest korda riigi ajaloos mindi suveajale üle märtsis. Muudatuse kellakeeramise korras tingis valitsuse soov soodustada energia säästmist.
Ameerika Ühendriikides esitas erruminekupalve USA armee peaarst, kindralleitnant Kevin Kiley. Tagasiastumise põhjuseks sai sõjaveteranide halb kohtlemine Washingtoni Walter Reedi nimelises sõjaväehaiglas.
Austraalia peaminister John Howard alustas neljapäevast ametlikku visiiti Jaapanis.
Iraagi pealinnas Bagdadis plahvatas kaks pommi. Karrada linnaosas õhkis enesetaputerrorist auto šiiidi palverändurite veoki juures; rünnakus hukkus vähemalt kolmkümmend inimest. Linna idaosas lasi enesetaputerrorist ennast õhku minibussis, tappes veel kümme inimest.
Marokos Casablanca linnas ründas enesetaputerrorist internetikohvikut Sidi Moumeni linnaosas. Plahvatuses hukkus terrorist ise ja sai vigastada veel kolm inimest.
Mauritaanias toimusid presidendivalimised. Ükski kandidaat ei kogunud võitmiseks vajalikku häälteenamust, seega pääsesid teise valimisvooru edasi Sidi Mohamed Ould Cheikh Abdellahi, keda toetas 24,8 protsenti valijatest, ja Ahmed Ould Daddah, keda toetas 20,7 protsenti valijatest. Kokku osales presidendivalimiste esimeses voorus 70,1 protsenti hääleõiguslikest kodanikest.
Senegali ülemkohus kuulutas ametlikult presidendivalimiste võitjaks senise riigipea Abdoulaye Wade.
Zimbabwe pealinnas Harares ajas politsei laiali opositsiooniliste jõudude meeleavalduse ja arreteeris opositsioonilise Liikumise Demokraatliku Muutuse Eest juhi Morgan Tsvangirai. Teda ja teisi opositsioonijuhte süüdistati poliitiliste meeleavalduste keelu rikkumises.
Tallinnas hotellis Radisson SAS algasid kohaliku aja järgi kell 14.00 koalitsiooniläbirääkimised Reformierakonna, Isamaa ja Res Publica Liidu, Sotsiaaldemokraatliku Erakonna ja Erakonna Eestimaa Rohelised vahel.

12. märts

Euroopa Liidu välispoliitika juht Javier Solana alustas kolmepäevast visiiti Lähis-Ida riikidesse. Esimesel päeval kohtus ta Beirutis Liibanoni peaministri Fouad Siniora ja parlamendi esimehe Nabih Berriga.
Albaania peaminister Sali Berisha tegi muudatusi valitsuse koosseisus. Uueks siseministriks nimetati Bujar Nishani. 
Gruusia idaosas Bazaleti järve piirkonnas kukkus öösel alla Gruusia õhujõududele kuulunud helikopter Mi-24. Hukkusid kõik pardal olnud kolm meeskonnaliiget.
Suurbritannias astus ametist tagasi parlamendi alamkoja aseesimees Nigel Griffiths, protesteerides nii valitsuse kava vastu kulutada 20 miljardit Suurbritannia naelsterlingit tuumarelvade süsteemi Trident uuendamisele.
Venemaa president Vladimir Putin allkirjastas määruse, mille kohaselt lühendatakse alates 1. jaanuarist 2008 ajateenistuse kestust kahelt aastalt ühele aastale.
Ameerika Ühendriikide president George W. Bush jätkas oma ringsõitu Lõuna-Ameerika riikides, viibides ühepäevasel visiidil Guatemalas ja saabudes õhtul Mehhikosse.
Venezuela president Hugo Chávez jätkas ringsõitu Lõuna-Ameerika riikides, käis kiirvisiidil Jamaical ja jõudis pärastlõunal Haitile.
Nepali peaminister Girijā Prasād Koīrālā esines avaldusega, milles soovitas kuningas Gyanendral loobuda troonist ja kroonprints Parasil troonipärimisõigusest.
Palestiinas Gaza tsoonis röövisid relvastatud isikud telekanali BBC korrespondendi Alan Johnstoni.
Somaalia parlament kiitis ühehäälselt heaks valitsuse kolimise Baydhabost pealinna Muqdishosse.
Zimbabwe vahistatud opositsioonijuhi Morgan Tsvangirai advokaadid teatasid oma kliendi jõhkrast peksmisest politsei poolt. Zimbabwe ülemkohus andis õiguskaitseorganitele korralduse Tsvangirai hiljemalt 13. märtsil kohtu ette toimetada või vabastada.
Ugandas algas juristide üldstreik, millega protesteeritakse valitsuse sekkumise vastu kohtute töösse. 
Eestis valiti Eesti Arengufondi juhatuse esimeheks ökonomist Ott Pärna. Tema ametiaeg algab 2. aprillil.
Eestis astus ametisse Tallinna Ülikooli Eesti Humanitaarinstituudi uus direktor Hannes Palang.
Eestis teatas aktsiaselts Kalev 100-protsendilise osaluse omandamisest ajakirja Avenüü välja andvas ettevõttes Eksklusiiv. Aktsiad lähevad uuele omanikule üle 14. märtsil.
Eestis tunnistas kohtuekspertiis septembris 2006 Tallinna Haabersti linnaosa sotsiaalosakonna juhataja Tatjana Sarzanova mõrvanud 74-aastase Vladimir Mahhovi süüdimatuks.
Eestis teatas telekanal MTV Eesti töölepingu lõpetamisest saatejuhi Kadri Bussoviga.
Eesti Kirjanike Liit kuulutas 2006. aasta romaanivõistluse võitjaks Tiina Laanemi romaani "Väikesed vanamehed". Võitja pälvis 50 000 Eesti krooni auhinnaraha.
Eestis alustas Tallinna Keskraamatukogu üritustesarja "Sajand raamatukogus, sajand muusikas" raames toimunud esimese kontsertetendusega oma sajanda tegevusaasta tähistamist.

13. märts

Venemaa president Vladimir Putin kohtus Vatikanis paavst Benedictus XVI. Kohtumisel arutati suhteid roomakatoliku kiriku ja Vene Õigeusu Kiriku vahel. Õhtul kohtus Vladimir Putin Roomas ka Itaalia peaministri Romano Prodiga.
Ameerika Ühendriikide president George W. Bush lõpetas ringsõidu Lõuna-Ameerika riikides, kohtudes Mehhiko pealinnas Méxicos presidendi Felipe Calderóniga. Samal ajal toimus Méxicos Ameerika Ühendriikide suursaatkonna ees sadade osavõtjatega meeleavaldus, millel põletati Ühendriikide lippe ja loobiti hoonet valvavaid politseinikke kividega.
Ameerika Ühendriikide meediakontsern Viacom Media teatas, et esitab internetiotsingufirma Google ja selle tütarettevõtte YouTube vastu kohtusse ühe miljardi USA dollari suuruse hagi. Viacom süüdistab YouTube'i endale kuuluvate telekanalite MTV ja Nickelodeon videomaterjalide näitamises autoriõigusi rikkudes.
Ameerika Ühendriikide Kongressi Senat võttis vastu seaduse, mis võimaldab leevendada viisaprogrammi kaasamise nõudeid riikidele, kes toetavad Ühendriike terrorivastases võitluses.
Ecuadori pealinnas Quitos puhkesid kokkupõrked politsei ja kahekümne korruptsioonisüüdistuse alusel vallandatud parlamendiliikme vahel, kes üritasid tungida parlamendihoonesse. Kokkupõrke käigus said haavata kaks parlamendiliikmete toetajat.
India põhjaosas Uttarakhandi osariigis kukkus pulmalisi vedanud reisibuss mägitee varingu tõttu kuuesaja meetri sügavusele kuristikku. Hukkus 18 ja vigastada sai 28 inimest.
Jaapani peaminister Shinzō Abe ja Austraalia peaminister John Howard allkirjastasid Tōkyōs julgeolekualase koostöö lepingu, millega nähakse ette ühistegevus rahumissioonidel, terrorismivastases võitluses ja katastroofide tagajärgede likvideerimisel.
Vietnamis algas kohtuprotsess endise kaubandusministri asetäitja Mai Van Dau üle, keda süüdistatakse tekstiilifirmadelt tuhandete USA dollarite ulatuses altkäemaksu võtmises. Koos juba 2004. aastal vahistatud aseministriga anti kohtu alla veel kaksteist ametnikku. 
Eritrea võimudele anti üle 1. märtsil Etioopias röövitud neli Suurbritannia ja üks Prantsusmaa kodanik. Nendega koos röövitud kaheksat etiooplast ei vabastatud.
Somaalia kodusõda: Somaalia pealinnas Muqdishos tulistasid mässulised granaadiheitjatest president Cabdulaahi Yuusuf Axmedi residentsi. Maja sai kaks tabamust, kuid president kannatada ei saanud. Ülejäänud neli granaati tabasid läheduses asuvat elumaja, tappes ühe poisi.
Zimbabwe politsei vabastas vahi alt 11. märtsil arreteeritud opositsioonijuhi Morgan Tsvangirai ja tema kaksteist kaaslast.
Eestis teatasid koalitsioonikõnelusi pidanud Eesti Reformierakond, Erakond Isamaa ja Res Publica Liit, Sotsiaaldemokraatlik Erakond ja Erakond Eestimaa Rohelised kokkuleppe saavutamisest maksureformi küsimuses. Vastavalt saavutatud kokkuleppele alandatakse üksikisiku tulumaks nelja aasta jooksul 18 protsendini ja tõstetakse tulumaksuvaba miinimum 3000 kroonini.
Eesti Advokatuuri üldkogu valis teiseks ametiajaks advokatuuri esimeheks tagasi vandeadvokaat Aivar Pilve.
Eestis kuulutas Tartu Kultuurkapital Gustav Suitsu nimelise stipendiumi laureaadiks luuletaja Hando Runneli luulekogu "Viru veri ei värise" eest. 25 000 krooni suurune stipendium anti üle emakeelepäeval, 14. märtsil.

14. märts

Euroopa Liidu välispoliitikajuht Javier Solana lõpetas oma Lähis-Ida ringsõidu visiidiga Süüriasse, pidades Damaskuses kõnelusi president Bashār al-Asadi ja peaminister Muhammad Naji al-Otariga.
Prantsusmaa paremäärmuslik erakond Rahvusrinne esitas konstitutsioonikohtule viiesaja ametniku allkirjad, mis olid vajalikud nende presidendikandidaadi Jean-Marie Le Peni osalemiseks presidendivalimistel.
Ameerika Ühendriikides Chicagos algas kohtuprotsess Suurbritannia meediaettevõtja lord Conrad Blacki üle, keda süüdistatakse pettustes ja väljapressimises. Süüdistuse kohaselt kõrvaldas Black ühest enda juhitavast firmast 84 miljonit USA dollarit oma luksuslikku elustiili rahastamiseks.
Boliivia parlamendi alamkoda kiitis heaks seaduseelnõu, mis kehtestab välismaistele naftafirmadele kodumaistest firmadest kõrgemad maksud. Seaduse jõustumiseks peab selle heaks kiitma ka parlamendi ülemkoda.
Afganistani pealinna Kabuli relvaturul toimus kohaliku aja järgi kell 6.30 ühes kaupluses plahvatus, milles hävisid mitmed ümbruskaudsed majad ja hukkus vähemalt neli inimest. Võimude hinnangul ei olnud tegu terrorirünnakuga.
India idaosas Lääne-Bengali osariigis Nandigrami linnas toimusid kokkupõrked politsei ja keemiatehase ehitamise vastu meelt avaldavate talunike vahel. Politsei avas meeleavaldajate pihta tule, kaks inimest sai kohe surma ja veel viis suri hiljem haavadesse.
Tai lõunaosas Yala provintsis ründasid islamistlikud mässulised Hat Yai linna teel olnud minibussi, tappes üheksa selles viibinud inimest.
Lõuna-Aafrika Vabariigis kuulutati välja uus viieaastane riiklik strateegia võitluseks HIV-nakkuse ja AIDS-iga, mille eesmärgiks on vähendada aastaks 2011 uusi nakkusjuhtumeid poole võrra.
Nigeeria keskvalimiskomisjon otsustas, et opositsiooni presidendikandidaadil, senisel asepresidendil Atiku Abubakaril ei lubata osaleda aprillis 2007 toimuvatel presidendivalimistel. Valimistelt eemaldati lisaks Abubakarile ka teised kandidaadid, kes on süüdi mõistetud pistise andmise eest.
Zimbabwes rünnati süütepudelitega politseijaoskondi Harares ja Gwerus. Harares sai kaks naispolitseinikku vigastada ja viidi haiglaravile. Politsei süüdistas rünnakutes opositsioonilise Liikumise Demokraatliku Muutuse Eest sõjalist tiiba ja lubas kasutada nende vastu jõudu.
Eesti president Toomas Hendrik Ilves koos abikaasa Evelin Ilvesega alustas kolmepäevast riigivisiiti Soomes, suundudes visiidile mereväe lipulaeval Admiral Pitka. Helsingis kohtus president Soome presidendi Tarja Haloneni, peaminister Matti Vanhaneni ja Eduskunta esimehe Paavo Lipponeniga.
Eestis tähistati mitmete üritustega emakeelepäeva.
Eestis kuulutas kaitseministeerium välja Vabadussõja mälestussamba ideekonkursi. Kavandeid saab konkursile esitada 2. juulini 2007.
Eestis Ida-Virumaal vabastas vallavolikogu ametist Lüganuse vallavanema, Isamaa ja Res Publica Liitu kuuluva Indrek Saluvee ja valis vallavanemaks senise maanõuniku, parteitu Anne Liinaku.

15. märts

Euroopa Liidu ja Montenegro esindajad allkirjastasid stabilisatsiooni- ja koostöölepingu, mis tagab Montenegrole kaubanduspiirangute leevendamise ja majandusabi vastutasuks läbi viidavate reformide eest.
Poolas jõustus lustratsiooniseadus, mille kohaselt on teadlased, ajakirjanikud, riigiettevõtete juhid ja koolidirektorid sunnitud allkirjastama tunnistuse, et nad ei teinud koostööd kommunistlike repressiivorganitega. Tunnistuse esitamata jätmine või valeandmete esitamine toob kaasa riigiametis töötamise keelu kümneks aastaks. Varem kehtisid sellised nõuded ainult kõrgematele riigiametnikele. 
Prantsusmaal avati liikluseks uus raudteeliin Pariisi ja Strasbourgi vahel. 2002. aastal alanud projekti LGV-Est tulemusel loodi riigi kiireim raudteeühendus, mis võimaldab rongidel arendada kiirust kuni 320 kilomeetrit tunnis. Liini pikkuseks on 300 kilomeetrit.
Ungari pealinnas Budapestis toimus paremjõudude marss iseseisvuspäeva tähistamiseks ja sotsialistliku valitsuse vastu protesteerimiseks. Kui politsei arreteeris tagaotsitava rahvuslaste juhi György Budaházy, puhkesid kokkupõrked meeleavaldajate ja politsei vahel.
Venemaa president Vladimir Putin, Kreeka peaminister Kóstas Karamanlís ja Bulgaaria peaminister Sergej Stanišev allkirjastasid Ateenas lepingu, mis näeb ette Burgase linnast Bulgaarias Alexandroúpoli linna Kreekas 285 kilomeetri pikkuse naftajuhtme rajamise Venemaalt pärineva nafta transiidiks. 51 protsenti naftajuhtmest hakkab kuuluma Vene konsortsiumile, mille moodustavad firmad Rosneft, Transneft ja Gazprom.
India keskosas Chhattisgarhi osariigis Dandewada piirkonnas ründasid maoistlikud mässulised enne koidikut politsei tugipunkti, tappes viiskümmend viis politseinikku. Mässulised röövisid politseinike relvad ja põgenesid seejärel džunglisse.
Palestiina peaminister Ismā‘īl Haniyyah esitas president Maḩmūd ‘Abbāsile kinnitamiseks rahvusliku ühtsuse valitsuse koosseisu.
Beninis Parakou linna lähistel ründasid relvastatud isikud president Yayi Boni autokonvoid. President pääses rünnakust vigastusteta, kuid mitmed tema kaaskondlased said haavata.
Eestis otsustas valitsus ühehäälselt riigile kuuluvast aktsiaseltsist Eesti Raudtee välja võtta 2005. aasta eest dividendid summas 77,24 miljonit Eesti krooni, lükates tagasi majandusministeeriumi ettepaneku kanda need jaotamata kasumi hulka ja kasutada investeeringuteks.
Eestis Tallinnas kinos Coca-Cola Plaza esilinastus Ilmar Raagi lavastatud noortefilm "Klass". 
Eestis Tallinnas Lasnamäe linnaosas toimus kella 19.20 paiku kaabliühenduse rike, mis jättis elektrivooluta terve Lasnamäe teise mikrorajooni – kokku umbes 7000 inimest. Vooluga varustamine taastati kell 21.10. Elektrikatkestus tõi kaasa kaabeltelevisioonifirmade STV ja Telset saatejaama töö katkemise ning häired Hansapanga sularahaautomaatide töös.
Eesti poliitik Mart Laar lahkus Rootsi panga Swedbank nõukogu liikme ametikohalt.
Eesti Kirikute Nõukogu valis organisatsiooni presidendiks tagasi Eesti Evangeelse Luterliku Kiriku piiskopi Einar Soone. Asepresidentideks valiti tagasi Philippe Jourdan ja Joosep Tammo.

16. märts

Euroopa Liidu kommunikatsiooniministrid jõudsid Hannoveris peetud mitteametlikul kohtumisel kokkuleppele kehtestada piirhind välisriikide võrkudes tehtavatele mobiilikõnedele. Ministrite kava kohaselt peaks rändlusteenuse raames tehtud kõnede piirhinnaks kujunema viiskümmend eurosenti minutis, millele lisanduvad kohalikud maksud.
Hispaania parlament võttis vastu võrdõiguslikkuse seaduse, mis kehtestab muuhulgas isapuhkuse ja nõude poliitilistele parteidele kaasata oma valimisnimekirjadesse vähemalt 40 protsendi ulatuses naiskandidaate.
Leedu pealinnas Vilniuses kehtestati suurenenud marutõveohu tõttu koduloomadele karantiin. 
Prantsusmaal, Saksamaal, Suurbritannias ja Hispaanias toimus lennukitootja Airbus tööliste üldstreik, millega avaldati meelt firma kava vastu koondada 10 000 töökohta.
Saksamaa liidukantsler Angela Merkel saabus ametlikule visiidile Poolasse. Varssavis peetud kõnes kutsus ta Poola võime üles avaldama toetust Saksamaa jõupingutustele, saavutamaks Euroopa põhiseaduse lepingu vastuvõtmine aastaks 2009.
Suurbritannia pealinna Londoni idaosas raudtee lähistel puhkenud tulekahju tõttu katkes Eurostari rongide liiklus Mandri-Euroopaga, sest tekkis reaalne oht gaasimahutite plahvatamiseks. Põlengukolde ümber loodi kahesaja meetrine turvatsoon, mitmed inimesed evakueeriti kodudest ja kontoritest, suleti Victoria raudteejaam.
Mehhiko politsei avastas pealinnas Méxicos korraldatud narkovastase operatsiooni käigus ühest eliitlinnaosa majast lisaks relvadele, narkootikumidele ja narkootikumide tootmise tehnoloogiale ka raha 205 miljoni USA dollari väärtuses.
Mehhiko pealinnas Méxicos jõustus uus tsiviilpartnerluse seadus, mis andis samasoolistele paaridele võimaluse oma kooselu seaduslikuks registreerimiseks.
Hiina parlament võttis vastu uue omandiseaduse, millega suurenes eraomandi õiguslik kaitse. Vastu võeti ka uus ettevõtte tulumaksu seadus, millega lõpetati maksusoodustuste tegemine välisfirmadele ja kehtestati ühtseks maksumääraks 25 protsenti.
Iraagis pandi toime kolm gaasirünnakut, milleks kasutati klooriga täidetud veokeid. Kaks rünnakut toimusid Al-Fallūjah' linna ja üks Ar-Ramādī linna lähistel. Kokku sai gaasimürgistuse umbes 350 inimest, 8 inimest hukkus.
Lõuna-Korea Punane Rist teatas kavatsusest taastada alates 27. märtsist väetiseabi saatmine Põhja-Koreale.
Elevandiluuranniku president Laurent Gbagbo andis välja määruse, millega moodustati valitsusvägede ja mässuliste esindajatest koosnev ühendatud väejuhatus. Tegu oli esimese sammuga mässulistega sõlmitud rahulepingu tingimuste rakendamisel.
Somaalia kodusõda: Somaalia pealinna Muqdisho lähedal Afgoye linnas toimunud pommiplahvatuses hukkus seitse inimest, sealhulgas neli last.
Zimbabwe president Robert Mugabe ähvardas riigist välja saata lääneriikide diplomaadid, kes kritiseerisid valitsuse tegevust opositsiooni meeleavalduste laiali ajamisel ja opositsioonijuhtide kallal vägivalla tarvitamises.
Eestis teatasid koalitsioonikõnelusi pidanud Eesti Reformierakond, Erakond Isamaa ja Res Publica Liit, Sotsiaaldemokraatlik Erakond ja Erakond Eestimaa Rohelised kokkuleppe saavutamisest energeetikaküsimustes. Seni tuumaenergiajaama rajamisele vastu seisnud Eestimaa Rohelised nõustusid jaama rajamiseks vajalike uuringute jätkamisega.
Eestis Tallinnas Eesti Näituste messikeskuses algas kolmepäevane mere- ja vabaajamess 2007. Mess toimus seitsmendat korda.

17. märts

Küprosel Limassoli linna lähedal Suurbritanniale kuuluvas Akrotiri õhujõudude baasis puhkes õhtul tulekahju. Põlengus hukkus kolm Suurbritannia kodanikku. 
Poola pealinnas Varssavis toimus õpetajate protestimarss parempoolse valitsuse hariduspoliitika vastu. Meeleavaldusel osales enam kui 10 000 haridustöötajat, kes nõudsid haridusminister Roman Giertychi tagasiastumist, palkade ja pensionite tõstmist ning loobumist kavast avalikult homoseksuaalsete õpetajate vallandamiseks.
Rootsi Sotsiaaldemokraatliku Töölispartei esimeheks valiti ühehäälselt Mona Sahlin, kellest sai esimene naisjuht partei ajaloos.
Venemaal Samara linna lennuväljal sooritas kohaliku aja järgi kell 10.45 hädamaandumise lennufirmale UTair kuuluv reisilennuk Tu-134. Maandumisel purunes lennuki telik, õnnetuses hukkus seitse ja sai vigastada viiskümmend inimest.
Venemaal Peterburis toimus liikumise "Antifašistlik Initsiatiiv" organiseeritud meeleavaldus rassismi vastu. Bakunini tänaval toimunud meeleavaldusel osales viiskümmend inimest. Eelnevalt vahistas miilits üksteist inimest, kes kavandasid üritusel provokatsioonide korraldamist.
Austraalia peaminister John Howard tegi üllatusvisiidi Iraaki, kus külastas Iraagis teenivaid Austraalia sõdureid ja kohtus Bagdadis Iraagi peaministri Nūrī al-Mālikīga. Teel Lõuna-Iraagist Bagdadi oli Howardi lennuk sunnitud lastiruumi tunginud suitsu tõttu sooritama hädamaandumise, keegi vahejuhtumis vigastada ei saanud.
Mehhiko Tabasco osariigi pealinnas Villahermosas korraldas sõjavägi operatsiooni kohaliku politsei peakorteris. Konfiskeeriti politsei relvad ja vahistati kolm politsei juhtkonda kuulunud isikut, keda kahtlustati koostöös narkomaffiaga.
Hiina ranniku lähistel Ida-Hiina meres põrkas kokku kaks kaubalaeva. Hukkus vähemalt kaheksa inimest ja tekkis naftareostus.
Palestiina omavalitsuse parlament kiitis heaks peaminister Ismā‘īl Haniyyah' valitsuse uue koosseisu. Iisraeli peaminister Ehud Olmert teatas, et välistab igasuguse koostöö ja kontaktid Palestiina valitsusega, kuni sellesse kuuluvad islamiliikumise Ḩamās esindajad.
Tai lõunaosas Songkhla provintsis rünnati õhtul kooli. Koolihoonesse heideti lõhkekehi ja seejärel avati tuli õpilaste ühiselamu pihta. Rünnakus hukkus kolm õpilast ja veel seitse sai vigastada. Koolis õppisid peamiselt muslimitest õpilased.
Eestis algas esimene Jaapani joonisfilmide festival ehk animefestival. Festivali filmiprogrammi näidatakse Tallinna kinos Sõprus, Rakveres ja Narvas.

18. märts

Abhaasias toimus parlamendivalimiste teine voor.
Soomes toimusid parlamendivalimised. Soome Keskerakond kogus 23,1 protsendi valijate toetuse ja saavutas parlamendis 51 kohta, kaotades võrreldes eelmiste valimistega 4 kohta. Rahvuslik Koonderakond saavutas 22,3 protsendi valijate toetuse ja suurendas oma esindatust parlamendis 10 mandaadi võrra 50 kohani. Kolmandaks jäi Soome Sotsiaaldemokraatlik Partei 21,4 protsendi häälte ja 45 kohaga, kaotades võrreldes eelmiste valimistega 8 mandaati. Kokku osales valimistel 67,8 protsenti hääleõiguslikest kodanikest.
Ameerika Ühendriikide välisministeeriumi esindajad teatasid valmidusest taastada kontaktid nende ministritega Palestiina uues rahvusliku ühtsuse valitsuses, kes ei kuulu islamiliikumisse Ḩamās.
Ameerika Ühendriikides osalesid kümned tuhanded inimesed Iraagi sõja neljanda aastapäeva puhul meeleavaldustel, millel nõuti Ühendriikide vägede väljatoomist Iraagist. Suuremad meeleavaldused leidsid aset New Yorgis, San Franciscos, Portlandis ja Seattle'is.
Brasiilias Rio de Janeiros vahistati Brasiilia ja Prantsusmaa politsei koostöös endine Itaalia vasakterrorist ja kriminaalkirjanik Cesare Battisti, kes mõisteti mõrvade eest 1979. aastal kaheteistkümneks aastaks vangi, kuid põgenes 1981. aastal.
Venezuela president Hugo Chávez teatas oma valitsuskoalitsiooni kuuluvatele vasakparteidele, et nad kas nõustuvad tema plaaniga ühineda üheks sotsialistlikuks parteiks või arvatakse valitsuse koosseisust välja.
Austraalias Sydneys tähistati ulatuslike pidustustega maailma suurima teraskaarsilla Harbour Bridge'i avamise 75. aastapäeva. Pidustuste tõttu oli sild liiklusele suletud ja enam kui 200 000 inimest sai võimaluse see jalgsi ületada.
Hiina põhjaosas Shanxi provintsis Jinchengi kivisöekaevanduses toimus gaasiplahvatus. Õnnetuses hukkus kakskümmend kaevurit, üks jäi kadunuks.
Eestis Tartu ööklubis Illusioon kuulutati välja 2006. aasta Eesti muusikaauhinnad. Aasta albumi auhinna sai Tanel Padari ja ansambli The Sun album "100% rock'n'roll", sama kollektiiv sai ka aasta ansambli auhinna. Parim meeseartist oli Allan Vainola ja parim naisartist Maarja.
Eestis Kuressaare lennuväljal süttis õhtul kell 18.45 stardirajal põlema lennufirmale Avies kuuluva reisilennuki BAe JetStream 31 mootorisse jäänud kütus. Tulekahjus keegi kannatada ei saanud, kuid reisijate toimetamiseks Tallinnasse pidi ettevõte kasutama asenduslennukit.

19. märts

Euroopa Liidu välispoliitika juht Javier Solana ja Ameerika Ühendriikide riigisekretär Condoleezza Rice teatasid, et ei tunnusta Palestiina uut rahvusliku ühtsuse valitsust, kuid jätkavad kontakte selle valitsuse mõõdukate esindajatega. Valitsuse tunnustamise eelduseks seati jätkuvalt Iisraeli riigi tunnustamine valitsusse kuuluva islamiliikumise Ḩamās poolt.
Armeenia president Robert Khotšharjan ja Iraani president Maḩmūd Aḩmadīnezhād avasid esimese lõigu Iraani-Armeenia gaasijuhtmest, mis vähendab Armeenia sõltuvust Venemaa tarnitavast maagaasist. Esialgu võimaldab torujuhe Iraanil tarnida nelisada kuupmeetrit gaasi aastas.
Gruusia pealinnas Thbilisis algas kohtuprotsess kaheteistkümne opositsioonipoliitiku üle, keda süüdistatakse riigireetmises ja riigipöördekatse ettevalmistamises septembris 2006.
Prantsusmaalt Toulouse'i lennuväljalt ja Saksamaalt Frankfurdi lennuväljalt startisid esimestele katselendudele maailma suurimad reisilennukid Airbus A380. Mõlemad lennud kulgesid edukalt. Neist esimene maandus Los Angeleses ja teine New Yorgis.
Valgevene pealinnas Minskis ajas miilits laiali opositsioonijõudude meeleavalduse. Mõnekümne osavõtjaga sanktsioneerimata meeleavaldusel avaldati toetust poliitvangidele. Miilits kedagi ei vahistanud.
Venemaal Kemerovo oblastis Uljanovskaja kivisöekaevanduses toimus Moskva aja järgi kell 10.30 metaaniplahvatus. Maa alla jäi lõksu kakssada kuus kaevurit, neist sada seitse hukkus. Hukkunute seas oli ka kaevandusfirmat auditeerima tulnud Suurbritannia kodanik.
Ameerika Ühendriikide välisministeerium kiitis heaks viisa väljastamise Iraani presidendile Maḩmūd Aḩmadīnezhādile. Viisa võimaldab tal osaleda New Yorgis ÜRO Julgeolekunõukogu istungil, kus hääletatakse Iraanile majandussanktsioonide kehtestamise üle.
Afganistani pealinnas Kabulis ründas enesetaputerrorist lõhkeainega täidetud autoga Ameerika Ühendriikide saatkonna kolmest masinast autokonvoid. Rünnakus hävis kaks USA veokit, hukkus terrorist, mitmed inimesed said vigastada.
Pakistani hõimualadel Waziristani piirkonna lõunaosas Wana linna lähistel puhkesid relvastatud kokkupõrked kohalike hõimude ja välismaiste islamistidest mässuliste vahel. Kolm päeva kestnud tulevahetuses hukkus umbes sada inimest, kellest suure osa moodustasid Usbekistanist pärit islamistid.
Türkmenistani president Gurbanguly Berdimuhammedow allkirjastas uue sotsiaalsete garantiide seaduse, millega taastati pensionite väljamaksmine sajale tuhandele vanurile. Tema eelkäija Saparmyrat Nyýazow oli lõpetanud pensionite maksmise veebruaris 2006.
Guinea kaguosas Gueckedou linna lähistel sõitis maanteelt välja järve inimesi vedanud veoauto. Õnnetuses hukkus 65 inimest.
Lesotho ametiühingud kuulutasid välja kolmepäevase üldstreigi, millega avaldati meelt veebruaris toimunud parlamendivalimiste tulemuste väidetava võltsimise vastu. Üldstreigi tõttu katkes pealinnas Maserus ühistranspordiliiklus ja suleti enamus kauplusi.
Eestis algas meediaettevõtte Ekspress Grupp aktsiate avalik eelmärkimine.
Eestis Tallinnas toimus Eestimaa Rahvaliidu volikogu, kus nimetati erakonna esimehe kohusetäitjaks Ester Tuiksoo ja määrati erakonna kongressi toimumise ajaks 29. aprill.
Eestis otsustas Pärnu linnavalitsus müüa oma ainsa B-aktsia ehk niinimetatud kuldaktsia firmas Pärnu Soojus, mis andis linnale ettevõtte arengu suunamisel eriõigused. Tehinguga sai Pärnu Soojuse ainuomanikuks osaühing Fortum Pärnu.

20. märts

Prantsusmaa ja Hiina allkirjastasid kurjategijate väljaandmise lepingu. Prantsusmaa kohustub lepingu kohaselt Hiinale välja andma kurjategijaid ainult juhul kui Hiina võimud garanteerivad, et neile ei rakendata surmanuhtlust.
Ukraina parlamendis kukkus läbi Volodõmõr Orgõzko kinnitamine välisministriks. Vajaliku 226 toetushääle asemel kogus Ohrõžko vaid 195 liikme toetuse.
Venemaal Krasnodari krais Kamõševatskaja külas süttis varahommikul vanadekodu, kus viibis põlengu ajal 93 inimest. Vanadekodu elamukorpus hävis tules täielikult, hukkus 63 inimest.
Venemaa president Vladimir Putin ja Ukraina president Viktor Juštšenko ei jõudnud kokkuleppele Juštšenko Venemaa-visiidi tingimustes ja vormis, mistõttu otsustati 21. märtsil algama pidanud kahepäevane ametlik visiit ära jätta.
Ameerika Ühendriikides avati Suure kanjoni klaasist vaateplatvorm. Grand Canyon Skywalk asub kanjoni põhjast 1220 meetri kõrgusel ja ulatub 20 meetrit üle kanjoni serva.
Iraagi pealinna Bagdadi põhjaosa vanglas hukati kohaliku aja järgi varahommikul kell 3.05 poomise läbi riigi endine asepresident Taha Yassin Ramadan.
Eestisse saabus kahepäevasele visiidile Austria kaitseväe juhataja kindral Roland Ertl. Esimesel visiidipäeval kohtus ta Eesti kaitseväe juhataja kindralmajor Ants Laaneotsaga.
Eestis esitas Reformierakonna Võrumaa piirkonna juhatus Võru linnapea kandidaadiks senise sotsiaaltöö abilinnapea Kersti Kõosaare. Uue linnapea leidmise vajaduse tingis eelmise linnapea Ivi Eenmaa valituks osutumine Riigikogusse.
Eestis Tallinna Kirjanike Majas algas kahepäevane rahvusvaheline kirjanduskonverents "Kirjanik ja massid". Ürituse korraldab Eesti Kirjanike Liit.
Eestis lõppes kuues Tallinna koolinoorte teatrifestival Kanutiaia Kann. Auhinnad pälvisid Rocca al Mare Kool lavastusega "Teistmoodi muinaslood ehk lugude mängimise öö" (1.–4. klass), Kanutiaia Noortemaja lavastusega "Vikerkaar" (5.–9. klass) ja Tallinna Noorsootöö Keskuse teatristuudio Impro lavastusega "Face Off" (10.–12. klass).

21. märts

Euroopa Liit keelustas luksuskaupade ekspordi Põhja-Koreasse.
Hispaania prokurörid loobusid süüdistustest baskide vasakpoolse terroriorganisatsiooni ETA poliitilise tiiva Batasuna juhi Arnaldo Otegi vastu. Algselt süüdistati teda terrorismi ülistamises.
Prantsusmaa president Jacques Chirac esines avaldusega oma partei presidendikandidaadi Nicolas Sarkozy toetuseks.
Rootsis tehti Forsmarki tuumaelektrijaamale pommiähvardus. Politsei otsis elektrijaama läbi, kuid pommi ei leitud.
Rumeenias esitas parlamendikomisjon president Traian Băsescule süüdistuse korruptsioonis ja taotles parlamendilt presidendi ametist vabastamist.
Rumeenia peaminister Călin Popescu-Tăriceanu võttis üle välisministri kohustused. Tema sammu tingis välisministri kandidaadiks nimetatud Adrian Cioroianu blokeerimine president Traian Băsescu poolt.
Suurbritannia allveelaeval Tireless toimus Põhja-Jäämerel õppuste ajal õhupuhastusseadme rike, mis tõi kaasa kahe madruse surma. Veel üks madrus sai vigastada ja toimetati Ameerika Ühendriikide sõjaväehaiglasse.
Šveitsi liidupresident Micheline Calmy-Rey viibis ametlikul visiidil Liechtensteinis, kus kohtus Vaduzis Liechtensteini valitsusjuhi Otmar Hasleriga.
Ukraina parlament kiitis 426 poolthäälega heaks presidendi administratsiooni ülema Arseni Jatsenjuki nimetamise riigi välisministriks.
Venemaal oli rahvuslik leinapäev, millega mälestati Samara lennuõnnetuse, Kemerovo oblasti Uljanovskaja kaevanduses aset leidnud plahvatuse ja Krasnodari krais toimunud vanadekodu põlengu ohvreid.
Venemaal Rostovi oblastis Millerovo õhuväebaasi lähistel põrkasid kokku kaks hävitajat MiG-29. Mõlemad piloodi katapulteerusid, neist üks sai kergeid vigastusi näopiirkonda.
Ameerika Ühendriikide Kongressi komitee kiitis heaks otsuse kohustada president George W. Bushi abisid andma vande all tunnistusi kaheksa föderaalprokuröri vallandamise kohta. President teatas, et ta lubab oma abidel anda tunnistusi ainult eraviisiliselt ja mitte vande all.
Alžeerias mõistis kohus süüdi viisteist El Khalifa panga ametnikku, kes olid seotud 45 miljoni USA dollari suuruse summa kõrvaldamisega pangast enne selle pankrotistumist 2003. aastal. Nende karistused küündisid kaheksast viieteistkümne aastani vanglas. 
Nigeeria Senati komitee esitas riigi presidendile Olusegun Obasanjole ja asepresidendile Atiku Abubakarile süüdistuse korruptsioonis, soovitades algatada nende suhtes kohtumenetlus.
Nigeerias Gombe linnas peksid õpilased kooli territooriumil surnuks kristlasest naisõpetaja, keda nad süüdistasid koraani teotamises. Vahejuhtumi tulemusel lasid võimud ajutiselt sulgeda kõik linna koolid.
Somaalia kodusõda: Somaalia pealinnas Muqdishos ründasid valitsusväed koidiku eel kohaliku Hawiye klanni tugipunkte. Kokkupõrked levisid peatselt üle terve linna, hukkus kuusteist inimest. Raevunud elanikud vedasid langenud sõdurite surnukehi mööda tänavaid ja süütasid need põlema.
Eestis teatasid Keskerakonna Narva piirkonna juhatuse üheksa liiget, et lahkuvad ametist. Teiste seas pani ameti maha ka piirkonna juhatuse esimees Mihhail Stalnuhhin. Otsuse tingis vastuseis juhatuse liikme Nadežda Sinjakovaga ja erakonna soovimatus otsustada Sinjakova erakonnast väljaheitmise küsimus.
Eestis esitas koalitsioonikõnelusi juhtinud Eesti Reformierakond esialgse ministrikohtade jaotuse kava, mis ei osutunud vastuvõetavaks Isamaa ja Res Publica Liidule ja Erakonnale Eestimaa Rohelised. Esimene oleks kava kohaselt jäänud ilma soovitud välisministri ja teine soovitud keskkonnaministri kohast.
Eestis alustasid kindlustusettevõtte If Eesti Kindlustus juhatuse uute liikmetena tööd finantsdirektor Tanel Taime ja müügidirektor Artur Praun.

22. märts

ÜRO peasekretär Ban Ki-moon sooritas üllatusvisiidi Iraaki, kus andis pealinnas Bagdadis pressikonverentsi ja kohtus Iraagi peaministri Nūrī al-Mālikīga. Pressikonverentsi ajal plahvatas kõrvalmajas pomm, kuid rünnakus keegi kannatada ei saanud.
Euroopa Komisjon otsustas alustada õiguslikku menetlust kuue Euroopa Liidu liikmesriigi suhtes, kes ei ole esitanud piisavaid andmeid kasvuhoonegaaside hulga piiramise kohta. Otsus puudutab Bulgaariat, Eestit, Itaaliat, Kreekat, Luksemburgi ja Maltat.
Bosnia ja Hertsegoviina koosseisu kuuluvas Bosnia ja Hertsegoviina Föderatsioonis vannutati ametisse peaminister Nedžad Brankovići valitsus.
Ameerika Ühendriikide Kongressi Senati komitee kiitis heaks kava Ühendriikide vägede väljaviimiseks Iraagist nelja kuu jooksul. Vägede lahkumise lõpptähtajaks kinnitati 31. märts 2008. Samas kiideti heaks ka 121,6 miljardi USA dollari eraldamine sõjategevuse jätkamiseks Iraagis ja Afganistanis.
Hiina pealinnas Pekingis lõppesid tulemusteta kuuepoolsed läbirääkimised Põhja-Korea tuumaprogrammi lõpetamise küsimuses, sest Ameerika Ühendriikide nõudel ühes Macau pangas külmutatud summade tagastamisel Põhja-Korea valitsusele tekkis viivitus. Venemaa ja Põhja-Korea esindajad lahkusid seejärel kõnelustelt.
Pakistani armee teatas kaugmaaraketi Hatf-VII ehk "Babar" edukast katsetamisest. Hatf-VII on mõeldud tuumalõhkepea kandmiseks ja selle laskeulatus on 2000 kilomeetrit.
Kongo Demokraatliku Vabariigi pealinnas Kinshasas puhkesid kokkupõrked valitsusvägede ja mässuliste juhi Jean-Pierre Bemba toetajate vahel. Tulevahetus jätkus ka järgmisel päeval vaatamata Bemba üleskutsetele kinni pidada vaherahust; Bemba ise varjus õhtul Lõuna-Aafrika Vabariigi saatkonda.
Mosambiigi pealinnas Maputos toimus õhtul kuumuse tõttu sõjaväe relvalaos seeria plahvatusi. Vana sõjaväevarustuse säilitamiseks mõeldud ladudest lendas Malhazine elamurajooni mitmeid mürske ja rakette. Kahe päeva jooksul hukkus plahvatuste tagajärjel kaheksakümmend kolm ja sai vigastada üle kahesaja inimese.
Somaalia kodusõda: Somaalia pealinnas Muqdishos avasid Etioopia tankid tule valitsusvägede baasi rünnanud mässuliste pihta.
Tšaadi võimud süüdistasid Sudaani mittekallaletungilepingute rikkumises Tšaadile kuuluvate Kariari ja Gregui linnade väidetava pommitamise tõttu. 
Eestis esitas koalitsioonikõnelusi juhtinud Eesti Reformierakond uue kava ametikohtade jaotamiseks valitsuses, mille kohaselt jäi välisministri ametikohta endiselt Reformierakonnale.
Eestis valis Keskerakonna Riigikogu fraktsioon oma uueks esimeheks Vilja Savisaare, aseesimeesteks Ain Seppiku ja Toomas Vareki. Uue juhatuse volitused jõustuvad pärast valimistulemuste ametlikku kinnitamist.
Eestis Haapsalu kultuurikeskuses algas teine Haapsalu õudus- ja fantaasiafilmide festival (HÕFF).
Eesti Luuleklubide Liit kuulutas välja konkursi "Luulekevad 2007".

23. märts

ÜRO kõrgem esindaja Bosnias ja Hertsegoviinas Christian Schwarz-Schilling tühistas Bosnia ja Hertsegoviina Föderatsiooni parlamendi otsuse kinnitada ametisse Nedžad Brankovići valitsus ja ennistas võimule eelmise peaministri Ahmet Hadžipašići valitsuse.
Euroopa Parlamendi esimees Hans-Gert Pöttering kohtus Vatikanis paavst Benedictus XVI. Ta andis Vatikani riigisekretärile Tarcisio Bertonele üle kutse, milles kutsus paavsti külastama Euroopa Parlamenti.
Norras Trondheimist põhja pool Namsosi lähedal toimus ennelõunal maalihe, mis hävitas saja meetri ulatuses maanteed. Inimesed ega autod õnnetuses kannatada ei saanud.
Ameerika Ühendriikide Kongressi Esindajatekoda kiitis häältega 218:212 heaks demokraatide seaduseelnõu, mille kohaselt eraldatakse sõjategevuseks Iraagis ja Afganistanis lisaraha ainult juhul kui Ühendriikide väed tuuakse Iraagist ära hiljemalt 31. augustil 2008.
Ida-Timoril algas presidendivalimiste kampaania.
Iraagi pealinnas Bagdadis üritati kahe pommiplahvatusega tappa mošeest väljunud asepeaminister Salam Zaubaid. Asepeaminister ja veel viisteist inimest sai vigastada, tema kaks ihukaitsjat hukkusid.
Iraani merevägi vahistas kohaliku aja järgi kell 10.30 Pärsia lahel viisteist Suurbritannia mereväelast, kes teostasid kontrolli autode ebaseaduslikus transpordis kahtlustatud laeval. Iraan süüdistas neid oma territoriaalvetesse tungimises. Suurbritannia armee sõnul viibisid sõjaväelased Iraagi territoriaalvetes.
Kongo Demokraatliku Vabariigi riigiprokurör andis välja määruse mässuliste juhi Jean-Pierre Bemba vahistamiseks, esitades talle süüdistuse riigireetmises.
Somaalia kodusõda: Somaalia pealinna Muqdisho põhjaosas sai raketitabamuse õhku tõusnud reisilennuk. Alla kukkunud lennukis oli koos meeskonnaliikmetega kokku üksteist inimest, tõenäoliselt Venemaa või Valgevene kodanikud.
Eesti peaminister Andrus Ansip, Riigikogu esimees Toomas Varek, Riigikogu Euroopa Liidu asjade komisjoni esimees Kristiina Ojuland ja Riigikogu kantselei direktor Heiki Sibul alustasid visiiti Saksamaal, et osaleda Berliinis Rooma lepingu sõlmimise 50. aastapäeva pidustustel.
Eestis toimus Reformierakonna volikogu, millel anti peaminister Andrus Ansipile volitused koalitsioonikõneluste jätkamiseks ja valitsuskabineti moodustamiseks. Reformierakond jäi oma soovi juurde säilitada uues valitsuses välisministri portfell.
Eestis kuulutasid sotsiaalministeerium ja Avatud Eesti Fond välja projektikonkursi "Mehed ja võrdõiguslikkus". Tegu on esimese meestele suunatud võrdõiguslikkuse temaatilise projektikonkursiga Eestis ja selle eesmärk on juhtida tähelepanu alternatiivsetele meherollidele.

24. märts

ÜRO Julgeolekunõukogu kiitis heaks majandussanktsioonide kehtestamise Iraani vastu, kes on keeldunud lõpetamast oma tuumaprogrammi.
Itaalia pealinnas Roomas algas Rooma lepingu sõlmimise 50. aastapäeva puhul kahepäevane Euroopa Liidu noorte tippkohtumine "Sinu Euroopa – sinu tulevik", millest võtab osa enam kui kakssada noort 27 Euroopa Liidu liikmesriigist.
Saksamaa pealinnas Berliinis algas Euroopa Liidu liikmesriikide juhtide kahepäevane tippkohtumine, millega tähistati Rooma lepingu sõlmimise 50. aastapäeva.
Venemaal Nižni Novgorodis ajasid miilits ja OMON laiali opositsioonijõudude meeleavalduse. Juba enne meeleavalduse algust vahistati sadakond inimest, teiste seas ka opositsioonijuhi Garri Kasparovi nõunik Marina Litvinovitš. Kümme minutit kestnud meeleavalduse järel arreteeriti veel viiskümmend inimest. Meeleavalduse laialiajamisel kasutati pealtnägijate sõnul ohtralt vägivalda.
Ameerika Ühendriikide riigisekretär Condoleezza Rice alustas ametlikku visiiti Lähis-Ida riikides, saabudes Egiptusse. 
Iraagi pealinna Bagdadi peamiselt sunniitidega asustatud lõunapoolses Doura linnaosas ründas enesetaputerrorist lõhkeainega täidetud veomasinaga politseijaoskonda. Jaoskonna ees toimunud plahvatuses hukkus üksteist inimest.
Eestis kinnitas Vabariigi Valimiskomisjon 2007. aasta Riigikogu valimiste tulemused.
Eestis Tallinnas A. Le Coq Arenal toimus õhtul jalgpalli Euroopa meistrivõistluste valikturniiri E-alagrupi kohtumine Eesti ja Venemaa rahvusmeeskondade vahel. Kohtumine lõppes 2:0 Venemaa kasuks. Mängu olid sõitnud vaatama umbes tuhat jalgpallifänni Venemaalt, kardetud kokkupõrkeid kahe riigi fännide vahel ei puhkenud.

25. märts

Armeenia pealinnas Jerevanis suri 56. eluaastal infarkti riigi peaminister Andranik Margarjan.
Euroopa Liidu liikmesriigid, kaasa arvatud Eesti, läksid öösel üle suveajale. Eesti aja järgi kell 3.00 öösel nihutati kellaosuteid ühe tunni võrra edasi.
Itaalia pealinnas Roomas avati külastajatele pärast pikaajalisi restaureerimistöid kunagise peaministri Benito Mussolini residents Villa Torlonia.
Saksamaal Berliinis kiitsid Euroopa Liidu kahekümne seitsme liikmesriigi juhid heaks niinimetatud Berliini deklaratsiooni, milles rõhutati vajadust Euroopa ühiste alusprintsiipide uuendamiseks enne 2009. aasta Euroopa Parlamendi valimisi. Deklaratsiooni allkirjastasid Euroopa Komisjoni president José Manuel Durão Barroso, Euroopa Parlamendi president Hans-Gert Pöttering ja liikmesriikide nimel Saksamaa liidukantsler Angela Merkel.
Saksamaal vabastati Aichachi vanglast Punase Armee Fraktsiooni üks juhte, 57-aastane Brigitte Mohnhaupt, kes oli istunud 24 aastat vangis 1970. aastatel toime pandud poliitiliste mõrvade ja inimröövide eest.
Valgevene pealinnas Minskis toimusid kokkupõrked miilitsa ja opositsionääridest meeleavaldajate vahel. Meeleavaldusega tähistati Valgevene Rahvavabariigi väljakuulutamise 89. aastapäeva. Selles osales 10 000 – 15 000 inimest.
Venemaa pealinna Moskva ööklubis 911 puhkes öösel kohaliku aja järgi kell 3.10 tulekahju. Kümme inimest suri vingumürgistusse, veel mitmeid said tules kannatada. Hukkunute seas oli ka kaks Bulgaaria kodanikku. Tulekahju sai alguse ebaõnnestunud tuleetendusest.
Hongkongi erihalduspiirkonna valimiskomitee valis häältega 649:123 viieks aastaks ametisse tagasi piirkonna senise täitevjuhi Donald Tsangi.
Jaapani suurima saare Honshū läänerannikut tabas kohaliku aja järgi kell 9.42 hommikul 6,9-magnituudine maavärin, mille epitsenter asus pealinnast Tōkyōst kolmsada kilomeetrit loode pool. Põhilised purustused leidsid aset Ishikawa prefektuuris, hukkus üks ja sai vigastada enam kui 350 inimest. Umbes 2600 inimest kaotas kodu. Järeltõuked jätkusid veel järgmise päevani, neist tugevamad ulatusid üle viie magnituudi.
Jeemenis Şa‘dah' kubernerkonnas ründasid šiiidi mässulised sunniitlikku usuinstituuti, tappes kaks ja vigastades ühte üliõpilast. Üks hukkunu oli Prantsusmaa ja teine Suurbritannia kodanik.
Kuveidis kiitis emiir Şabāḩ al-Aḩmad al-Jābir aş-Şabāḩ heaks peaminister Nāşir Muḩammad al-Aḩmad aş-Şabāḩi valitsuse uue koosseisu. Esmakordselt riigi ajaloos nimetati valitsuse liikmeteks kaks naist.
Tai pealinnas Bangkokis taasavati kuue kuu eest lendudele suletud Don Muangi lennujaam. Vana lennujaama taasavamine aitas vähendada uue Suvarnabhumi rahvusvahelise lennujaama koormust, hakates teenindama päevas kuni 140 kodumaist lendu.
Egiptuses Aswānis andsid pressikonverentsi Ameerika Ühendriikide riigisekretär Condoleezza Rice ja Egiptuse välisminister Ahmed Abul Gheit. Riigisekretär avaldas muret Egiptuse kavandatava põhiseadusreformi pärast, millega piiratakse poliitilisi vabadusi.
Egiptuse pealinnas Kairos ajas politsei laiali meeleavalduse, millel osalejad protesteerisid valitsuse kavandatavate põhiseadusmuudatuste vastu. 
Mauritaanias toimus presidendivalimiste teine voor. Valimised võitis 53 protsendi valijate toetusel 68-aastane endine minister Sidi Ould Cheikh Abdallahi.
Eestis Tallinnas toimus Sotsiaaldemokraatliku Erakonna volikogu, kus kiideti heaks kavandatava koalitsioonilepingu tekst ja otsustati jätkata valitsusläbirääkimisi Eesti Reformierakonna, Isamaa ja Res Publica Liidu ning Erakonnaga Eestimaa Rohelised.
Eestis Tallinnas kogunes Isamaa ja Res Publica Liidu eestseisus, mis kiitis heaks koalitsioonikõneluste jätkamise Eesti Reformierakonna, Sotsiaaldemokraatliku Erakonna ja Erakonnaga Eestimaa Rohelised. Eestseisus kinnitas erakonna püsivat huvi välisministri ametikoha vastu kavandatavas valitsuses.
Eesti territoriaalvetes Soome lahes Osmussaare lähistel sõitis Neugrundi madalikule Venemaa kaubalaev Baltiiski 102. Tallinnast Suurbritanniasse teel olnud palke vedanud laev sattus madalikule kohaliku aja järgi umbes kell 1 öösel. Inimesed õnnetuses vigastada ei saanud ja ulatuslikku kütusereostust ei tekkinud.
Eesti Draamateatris esietendus Andrus Kivirähki näidend "Voldemar". Voldemar Panso elust rääkiva näidendi lavastas Merle Karusoo.

26. märts

Armeenia peaministri kohusetäitjaks nimetati kaitseminister Serž Sargsjan.
Prantsusmaal astus seoses kandideerimisega presidendivalimistel ametist tagasi siseminister Nicolas Sarkozy. Siseministri kohusetäitjaks nimetati meretaguste alade minister François Baroin.
Põhja-Iirimaa pealinnas Belfastis sõlmisid protestantliku Demokraatliku Unionistliku Partei esimees Ian Paisley ja katoliikliku partei Sinn Féin esimees Gerry Adams kokkuleppe ühisvalitsuse moodustamiseks. 
Rumeenia peaminister Călin Popescu-Tăriceanu teatas, et kavatseb 605 Rumeenia sõdurit hiljemalt jõuludeks 2007 Iraagi missioonilt tagasi tuua.
Ukrainas eemaldasid Donetski linnavõimud tänavatelt kohaliku energiafirma plakatid, millel manitses elanikke kommunaalmakseid tasuma Jossif Stalin. Plakatite kasutamise vastu olid meelt avaldanud mitmed inimõiguslaste rühmitused.
Ameerika Ühendriikide Kongressi Esindajatekoda kiitis lõplikult heaks seaduseelnõu, milles avaldatakse toetust Albaania, Gruusia, Horvaatia, Põhja-Makedoonia ja Ukraina liitumisele Põhja-Atlandi Lepingu Organisatsiooniga.
Guatemalas astus seoses viimastel kuudel riigis toimunud poliitiliste mõrvadega ametist tagasi siseminister Carlos Vielman. 
Kanada prantsuskeelses Québeci provintsis toimusid parlamendivalimised. Valimistel said kaotuse osaliseks nii provintsi iseseisvumist taotlev Parti Québécois kui ka senine valitsev Québeci Liberaalne Partei. Varasemaga võrreldes võitis kohti juurde paremtsentristlik Action démocratique du Québec. Kokku osales valimistel 71,3 protsenti hääleõiguslikest kodanikest.
Hiina president Hu Jintao alustas kolmepäevast riigivisiiti Venemaal, kus kohtus Moskvas Venemaa presidendi Vladimir Putiniga.
Indoneesia Sulawesi saart tabas 5,5-magnituudine maavärin, mille epitsenter asus umbes 130 kilomeetri kaugusel Manado linnast. Esialgsetel andmetel inimohvreid ega olulisi purustusi ei olnud.
Jaapani peaminister Shinzō Abe esines avaliku vabandusega okupeeritud alade naiste kasutamise eest prostituutidena Jaapani armee bordellides Teise maailmasõja päevil.
Pakistani võimude ja islamiliikumise Taliban esindajad allkirjastasid hõimualasid puudutava uue rahulepingu, millega islamiorganisatsioon kohustus loobuma võõrvõitlejate saatmisest piirkonda, valitsus aga kohustus oma tegevust piirkonnas kooskõlastama kohalike hõimupealikega.
Sri Lanka mässuline relvarühmitus Tamili Tiigrid korraldas õhurünnaku pealinna Colombo rahvusvahelise lennujaama läheduses asuvale Sri Lanka lennuväe baasile. Rünnakus hukkus kaks ja sai haavata seitseteist õhuväelast.
Tai pealinnas Bangkokis esitas kriminaalkohus endise peaministri Thaksin Shinawatra abikaasale Pojaman Shinawatrale süüdistuse maksudest kõrvalehoidmises. Kohtu alla anti ka naise vend ja sekretär.
Egiptuses toimus rahvahääletus põhiseaduse muutmiseks.
Eestis avaldati Riigi Teatajas 2007. aasta Riigikogu valimiste ametlikud tulemused, mille avaldamise järel jõustusid Riigikogu uue koosseisu volitused.
Eesti endine peaminister ja ettevõtja Tiit Vähi kutsus Mart Laari üles loobuma välisministri koha taotlemisest kavandatavas valitsuses.
Eesti president Toomas Hendrik Ilves nimetas Tallinna ringkonnakohtu kohtunikuks Paavo Randma, kelle volitused jõustuvad 1. mail 2007.
Eestis Ida-Virumaal Sirgala karjääris algasid kaitsejõudude õppused BAM-2. 4. aprillini kestvatel õppustel osalevad kolmsada kaitseväelast Scouts-pataljonist, Viru üksik-jalaväepataljonist ning Tagalapataljonist.

27. märts

Europol korraldas Brüsselis Euroopa Komisjoni ja Euroopa Parlamendi hoonetes läbiotsimise. Korruptsioonis kahtlustatuna vahistati kolm Itaalia kodanikku, kellest üks oli Euroopa Komisjoni ametnik. Väidetavalt olid nad seotud kümne aasta jooksul ehitushangete eest allkäemaksu võtmisega.
Itaalia parlamendi ülemkojas toimus hääletus Afganistani rahutagamismissiooni jätkamise küsimuses. Häältega 180:2 kiideti heaks peaminister Romano Prodi valitsuse kava missiooni jätkata.
Leedus astus ametist tagasi rahandusminister Zigmantas Balčytis.
Läti välisminister Artis Pabriks alustas kahepäevast ametlikku visiiti Liechtensteinis, mille käigus keskenduti kahepoolse koostöö tihendamisele ja Euroopa integratsiooni küsimustele. 
Venemaa pealinnas Moskvas allkirjastasid Venemaa peaminister Mihhail Fradkov ja Läti peaminister Aigars Kalvītis kahe riigi vahelise piirilepingu.
Ameerika Ühendriikide Kongressi Senat kiitis heaks seaduseelnõu, mis kehtestas täiendavate rahaliste vahendite eraldamise tingimuseks Iraagi ja Afganistani sõjaliste missioonide jaoks Ühendriikide vägede väljatoomise Iraagist märtsiks 2008.
Argentina tühistas ühepoolselt lepingu Suurbritanniaga, mille kohaselt pidid riigid hakkama omavahel jagama Falklandi saarte territoriaalvete naftavarusid. Argentina valitsus nõudis lepingu sidumist kõneluste taasalustamisega saarte staatuse üle.
Guatemala siseministriks sai Adela de Torrebiarte.
Tšiilis nimetati Vivianne Blanloti asemel kaitseministriks José Goñi Carrasco.
Iraagi loodeosas Talafari linnas lasid terroristid õhku kaks lõhkeainega täidetud veokit. Hukkus 55 ja vigastada sai 25 inimest, peamiselt šiiidid.
Saudi Araabia pealinnas Ar-Riyāḑis kohtusid ÜRO peasekretär Ban Ki-moon ja Sudaani president ‘Umar Ḩasan Aḩmad al-Bashīr. Kohtumisel keskenduti Dārfūri konfliktiga seotud küsimustele.
Sri Lanka Idaprovintsis Batticaloa linna lähistel ründas mässulise relvarühmituse Tamili Tiigrid liige lõhkeainetega täidetud traktoriga sõjaväeosa. Lisaks terroristile hukkus rünnakus vähemalt kaks sõdurit, vigastatute arvu ei ole teatatud.
Sri Lanka Idaprovintsis Batticaloa linna lähistel Kokkadicholais vallutasid valitsusväed Tamili Tiigrite tugipunkti, saades saagiks hulga mässuliste relvastust.
Eestis jätkusid koalitsioonikõnelused Reformierakonna, Isamaa ja Res Publica Liidu ning Sotsiaaldemokraatliku Erakonna vahel. Erakond Eestimaa Rohelised kutset läbirääkimiste jätkamiseks ei saanud.
Eestis lahkus seoses Riigikogusse valituks osutumisega ja vastavalt Keskerakonna otsusele ametist Tallinna linnapea Jüri Ratas. Kuni Edgar Savisaare nimetamiseni linnapeaks asus linnapea kohuseid täitma abilinnapea Taavi Aas.
Eesti Teatriliidu aastaauhindade tseremoonial Saaremaal Kuressaare Linnateatris pälvis parima lavastuse preemia Elmo Nüganeni etendus "Karin. Indrek. Tõde ja õigus. 4.", parimaks naispeaosatäitjaks tunnistati Hele Kõre rolli eest samas lavastuses ja parimaks meespeaosatäitjaks Lembit Ulfsak Willy Lomani rolli eest lavastuses "Müügimehe surm".

28. märts

Euroopa Liidu riikide suursaadikud Euroopa Liidu juures kiitsid heaks liitumisläbirääkimiste osalise taasalustamise Türgiga.
Poola pealinnas Varssavis avaldas meelt umbes 3000 inimest, nõudes abortide täielikku keelustamist. Meeleavaldajate arvates ei tohiks erandeid teha ka vägistamise, intsesti või ohu korral ema elule.
Portugali lõunaosas Alentejo ringkonnas avati üks maailma suurimaid päikeseelektrijaamu, mille paneelid katavad 60 hektari suuruse maa-ala.
Suurbritannia valitsus külmutas ärisuhtluse Iraaniga ja lõpetas viisade väljastamise Iraani ametnikele, avaldades nii protesti 23. märtsil toimunud viieteistkümne Briti sõduri vahistamise vastu Iraani mereväe poolt.
Ameerika Ühendriikide president George W. Bush teatas, et paneb veto igale seaduseelnõule, millega üritatakse kehtestada ajakava Ühendriikide vägede väljatoomiseks Iraagist.
Uus-Meremaa pealinnas Wellingtonis avaldas umbes 400 inimest parlamendihoone ees meelt seaduseelnõu vastu, millega soovitakse keelustada laste füüsiline karistamine lastevanemate poolt. Veel tuhat inimest osales analoogsel meeleavaldusel Christchurchi linnas.
Afganistani pealinnas Kabulis keskturu lähistel üritas enesetaputerrorist hommikuse tipptunni ajal tappa kõrget julgeolekuteenistuse ametnikku. Lisaks terroristile hukkus rünnakus neli inimest, sihtmärgiks olnud ametnik pääses vigastusteta.
Filipiinide pealinnas Manilas võttis lastepäevakodu omanik Jun Ducat pantvangi bussitäie lapsi, põhjendades oma tegu paremate tingimuste taotlemisega lastele. Kaks õpetajat ja kolmkümmend kaks last vabanesid pärast kümme tundi kestnud pantvangikriisi kui Ducat ja tema kaasosaline nõustusid politseile alla andma.
Hiina Shanxi provintsis Yujialingi kivisöekaevanduses toimus õhtul gaasiplahvatus. Maa all viibinud saja kuuest kaevurist hukkus kakskümmend kuus, ülejäänud pääsesid põgenema.
Iraagi loodeosas Talafari piirilinnas tapsid relvastatud isikud seitsekümmend sunniiti. Kõik tapetud olid mehed ja lasti maha oma kodudes.
Saudi Araabia pealinnas Ar-Riyāḑis kohtusid Araabia Liiga riikide juhid. Kohtumisel võeti vastu avaldus, millega innustati Iisraeli heaks kiitma Araabia Liiga poolt 2002. aastal vastu võetud Beiruti deklaratsiooni. Deklaratsiooni kohaselt peaks Iisrael välja tõmbuma kõigilt pärast 1967. aastat okupeeritud aladelt ja tunnistama Palestiina iseseisvust; Araabia maad kohustuvad vastusena sõlmima Iisraeliga normaalsed diplomaatilised suhted.
Nigeeria lääneosas Kaduna osariigis kaldus küljeli maanteel sõitnud kütuseveok. Toimunud plahvatuses hukkus 98 inimest, kes üritasid kokku koguda veokist välja voolanud bensiini.
Zimbabwe pealinnas Harares korraldas politsei läbiotsimise peamise opositsioonipartei Liikumine Demokraatliku Muutuse Eest büroos ja vahistas liikumise juhi Morgan Tsvangirai. Sama päeva õhtuks Tsvangirai vabastati.
Eesti president Toomas Hendrik Ilves allkirjastas otsuse Riigikogu uue koosseisu kokku kutsumiseks 2. aprillil kell 15.00.
Eestis Tallinnas kinnitasid valitsusläbirääkimisi pidanud Eesti Reformierakond, Erakond Isamaa ja Res Publica Liit ning Sotsiaaldemokraatlik Erakond koalitsioonileppe.
Eestimaa Rahvaliidu juhatus võttis president Arnold Rüütli vastu erakonna liikmeks ja nimetas ta ühtlasi erakonna auesimeheks.
Eestis valis Tallinna linnavolikogu Sotsiaaldemokraatliku Erakonna fraktsioon oma uueks esimeheks kirjanik Maimu Bergi.
Eestisse saabus ametlikule visiidile Gruusia euro-atlantilise integratsiooni minister Giorgi Baramidze. Tallinnas kohtus ta Eesti peaministri Andrus Ansipiga.
Eestis Tartus Vanemuise kontserdimajas toimus Euroopa Komisjoni, Haridus- ja Teadusministeeriumi ning Sihtasutuse Archimedes koostöös korraldatud 7. raamprogrammi avakonverents.
Eesti kaitsejõudude inspektsioonigrupp eesotsas major Peeter Taliga alustas vastavalt Euroopa Julgeoleku- ja Koostööorganisatsiooni mandaadile kahepäevast väeosade inspekteerimist Moldova lõuna- ja keskosas. 

29. märts

Euroopa Liit taasalustas osaliselt liitumisläbirääkimisi Türgiga. 
Saksamaal tehti öösel pommiähvardus Berliini keskraudteejaamale. Politsei sulges jaama ja otsis selle läbi, kuid kohaliku aja järgi kell 2.15 lõhkema pidanud pommi ei leitud.
Türgi lõunaosas Antalya linna lähistel Beleki kuurordi luksushotelli köögis plahvatas kohaliku aja järgi kell 4.30 hommikul gaasiballoon. Surma sai üks hotelli töötaja ja vigastada veel kümme inimest, kelle seas oli ka välismaa turiste.
Iisraeli asepeaminister Shimon Peres lükkas tagasi Araabia Liiga pakutud rahuplaani ehk niinimetatud Beiruti deklaratsiooni ja rõhutas edasiste läbirääkimiste vajadust Palestiina küsimuse lahendamiseks.
Iraagi peamiselt šiiitidega asustatud Al-Khālişi linnas sai neljas üheaegses autopommiplahvatuses surma üle 50 ja vigastada umbes 80 inimest.
Iraagi pealinna Bagdadi peamiselt šiiitidega asustatud Al-Shaabi linnaosa turul lasid ennast õhku kaks enesetaputerroristi. Rünnakutes hukkus kuuskümmend ja sai vigastada kakskümmend viis inimest.
Kõrgõzstanis astus ametist tagasi peaminister Azim Isabekov. Peaministri kohusetäitjaks nimetati opositsiooni esindaja Almazbek Atambajev.
Tai peaminister Surayud Chulanont määras parlamendivalimiste toimumiste ajaks detsembri 2007.
Elevandiluuranniku president Laurent Gbagbo nimetas mässuliste liidri Guillaume Soro peaministriks.
Guinea president Lansana Conté kiitis heaks peaminister Lansana Kouyaté valitsuskabineti koosseisu.
Nigeerias suri üks opositsiooni kandidaate presidendivalimistel Adebayo Adefarati. Keskvalimiskomisjon andis tema parteile loa määrata uus kandidaat ja teatas, et valimiste toimumise ajas see muudatusi kaasa ei too.
Somaalia kodusõda: Somaalia pealinna Muqdisho lõunaosas alustasid Etioopia ja Somaalia väed sõjalist operatsiooni mässuliste vastu. 
Eestis Tallinnas algas president Lennart Meri 78. sünniaastapäeva puhul kolmepäevane rahvusvaheline mälestuskonverents, mille patrooniks oli Eesti president Toomas Hendrik Ilves. Konverentsil esinesid ka Soome president Tarja Halonen, Ameerika Ühendriikide erukindral Wesley Clark ja Taani endine välisminister Uffe Ellemann-Jensen.
Eesti president Toomas Hendrik Ilves võttis vastu Horvaatia uue suursaadiku Damir Kušeni ja Iraani uue suursaadiku Reza Nazarahari volikirjad.
Eestis ametlikul visiidil viibinud Gruusia euro-atlantilise integratsiooni minister Giorgi Baramidze kohtus kaitseminister Jürgen Ligi ja välisminister Urmas Paetiga.
Eestis valis Tartu linnavolikogu Tartu abilinnapeaks Reformierakonna liikme Margus Hansoni. Tema eelkäija Georg Aher astus tagasi tervislikel põhjustel.
Eesti valitsus vabastas Põlvamaa maavanema Urmas Klaasi ametist seoses tema valituks osutumisega Riigikogu liikmeks. Maavanema kohusetäitjaks nimetati maasekretär Kristina Krantsman.
Eestis keelas Harju Maakohus Kadri Kõusaare debüütfilmi "Magnus" näitamise ja levitamise, sest kohtu hinnangul kahjustab see peategelase prototüübiks oleva inimese huve.

30. märts

Euroopa Liidu välisministrite kohtumisel Saksamaal Bremenis avaldati Suurbritanniale tingimusteta toetust Iraanilt viieteistkümne Briti mereväelase vabastamise nõudmisel.
Ameerika Ühendriikide sõjaväekohus langetas süüdimõistva kohtuotsuse esimesele Guantánamo lahe vangilaagris kinni peetud välismaalasele. 31-aastane austraallane David Hicks mõisteti terrorismi toetamises süüdistatuna seitsmeks aastaks vangi; sellest karistusest oli tal kandmata veel üheksa kuud, milleks ta viiakse üle Austraalia vanglasse.
Brasiilias pealinnas Brasílias toimus lennujuhtide näljastreik. Päeva jooksul ühinesid streigiga ka teised lennujuhid, mille tõttu katkes lennuliiklus riigi kõigis 49 lennujaamas. Õhtuks streik siiski lõpetati.
Bangladeshi pealinnas Dhakas poodi üles kuus islamistlikku mässulist, kes olid mõistetud süüdi kahe kohtuniku tapmises novembris 2005.
Kõrgõzstani parlament kinnitas häältega 48:3 riigi peaministriks Almaz Atambajevi.
Sri Lanka Idaprovintsis Batticaloa linna lähedal külades hukkus mürsuplahvatustes kaheksa ja sai vigastada kaheksateist inimest. Armee ja mässuline relvarühmitus Tamili Tiigrid süüdistasid teineteist mürskude tulistamises.
Türkmenistani parlamendi esimeheks valiti riigi president Gurbanguly Berdimuhammedow.
Somaalia kodusõda: Somaalia pealinna Muqdisho lõunaosas jätkus Etioopia ja Somaalia vägede sõjaline operatsioon islamistlike mässuliste vastu. Operatsiooni käigus tulistasid mässulised alla ühe Etioopia armee helikopteri.
Zimbabwe valitsev partei ZANU-PF valis oma kandidaadiks 2008. aasta presidendivalimistel president Robert Mugabe.
Eestis avalikustas Sotsiaaldemokraatliku Erakonna juhatus siseministri kandidaadina senise justiitsministeeriumi kantsleri Jüri Pihli, kes esitas samal päeval ka erakonda astumise avalduse.
Eestis esitas avalduse Isamaa ja Res Publica Liidust lahkumiseks ettevõtja ja poliitik Olari Taal.
Eesti Riigiarhiivi hoones Tallinnas Madara tänaval anti üle 2006. aasta Eesti parima ajalookirjutise preemia. 11. korda välja antud preemia pälvis seekord postuumselt sõjaajaloolane Rein Helme teose "Kindralfeldmarssal Barclay de Tolly" eest.

31. märts

Gruusia pealinnas Thbilisis algas ekspresident Zviad Gamsahhurdia ümbermatmistseremoonia.
Hispaania kohus keelas uue baski partei Abertzale Sozialisten Batasuna moodustamise. Kohtu hinnangul on tegu baskide vasakpoolse terroriorganisatsiooni ETA keelustatud poliitilise tiiva Batasuna taaselustamisega uue nime all.
Hispaania politsei teatas baskide vasakpoolse terroriorganisatsiooni ETA relvaüksuse kahjutuks tegemisest. Politsei andmetel vahistati kaheksa inimest ja konfiskeeriti pommide valmistamiseks kasutatud materjal.
Prantsusmaal Marseilles lõppes kaheksateist päeva kestnud sadamatööliste streik. Tööandjate ja ametiühingu saavutatud kokkuleppe kohaselt jäi õigus tankeritelt naftat maha laadida sadamatöölistele, mitte gaasikontserni Gaz de France töölistele.
Ukraina pealinnas Kiievis kogunesid kohtu korraldust eirates tänavatele kümned tuhanded president Viktor Juštšenko ja peaminister Viktor Janukovõtši toetajad. 
Venemaa pealinna Moskva Teatri väljakul toimus kohaliku aja järgi keskpäeval opositsiooniliste jõudude meeleavaldus president Vladimir Putini ja Moskva linnavalitsuse vastu. Meeleavaldusest võttis osa umbes kakssada inimest. Miilits vahistas Natsionaalbolševistliku Partei Moskva organisatsiooni juhi Juri Tšervintšuki.
Venemaa pealinnas Moskvas toimus noorte marss, millega avaldati meelt sõjaväekohustuse vastu. Miilits ja OMON ajasid meeleavalduse laiali, paarkümmend osalejat arreteeriti.
Ameerika Ühendriikide president George W. Bush mõistis Camp Davidis antud pressikonverentsil hukka Iraani käitumise viieteistkümne Suurbritannia mereväelase kinnipidamisel, nimetades seda andestamatuks.
Austraalia suurimas linnas Sydneys kustutati kohaliku aja järgi kell 19.30 õhtul tunniks ajaks valgus, et juhtida sellega elanikkonna tähelepanu globaalsest soojenemisest tulenevatele probleemidele. Aktsiooni korraldas Maailma Looduse Fond.
Iraagis astus tagasi justiitsminister Hashem ash-Shibli.
Malaisia peaminister Datuk Seri Abdullah Ahmad Badawi jättis uuendamata korruptsioonivastase võitluse agentuuri juhi Zulkipli Mat Noori töölepingu. Politsei kahtlustab Noori pistise andmises.
Eestis taasavas raudteefirma Go Rail Tallinna–Peterburi reisirongiliikluse. Esimene rong väljus Balti jaamast liinile kohaliku aja järgi kell 15.25. Uue rongiliini avamisel osales ka majandus- ja kommunikatsiooniminister Edgar Savisaar.
Eestis Tallinnas lõppenud esimesel rahvusvahelisel Lennart Meri mälestuskonverentsil andis presidendi poeg Mart Meri esimese Lennart Meri stipendiumi üle Tartu Ülikooli Eurokolledži politoloogia üliõpilasele Lela Rehviašvilile Gruusiast.

 2007-03